Rumah Bersaiz Nano : Trend Baru Pemaju Perumahan Hong Kong

Semua negara yang telah mencapai status negara membangun akan berhadapan dengan masalah kenaikan harga rumah yang akan berlaku secara automatik, setiap kali pembangunan sesuatu bandar semakin rancak dilakukan.

Masalah pemilikan kediaman ini juga merupakan satu perkara biasa yang dibincangkan di kalangan masyarakat kita, berikutan harga rumah yang melampau namun jika dibandingkan dengan apa yang sedang berlaku di Hong Kong, kita sebenarnya boleh dikatakan masih munasabah.

Tahukah anda di Hong Kong, pemaju-pemaju perumahan sudah mula membina konsep perumahan yang dikenali dengan konsep 'nano' bagi memenuhi permintaan orang ramai serta cuba menyelesaikan masalah terbesar negara mereka, iaitu isu kekurangan tanah untuk dibangunkan?

Di Hong Kong, berikutan kawasannya yang agak terhad untuk dibangunkan kediaman serta polisi kerajaan Hong Kong yang mahu mengawal sendiri pembangunan-pembangunan di situ, pemaju-pemaju perumahan swasta tidak ada banyak pilihan dalam mempercepatkan pembinaan kawasan kediaman untuk memenuhi bekalan permintaan.

Dengan anggaran defisit jumlah tanah yang diperlukan Hong Kong akan terus kekal dalam tempoh tiga dekad akan datang, Hong Kong akan kekurangan 1,200 hektar tanah yang sepatutnya diwujudkan sebagai kawasan pembangunan. Daripada jumlah itu, 230 hektar sebagai kediaman, 720 hektar sebagai kawasan fasiliti kerajaan dan 256 hektar selebihnya, untuk kegunaan kegiatan ekonomi.

Untuk tempoh 30 tahun akan datang, kerajaan Hong Kong mensasarkan penyediaan 4,800 hektar untuk tujuan itu tetapi penganalisa menjangkakan jumlah sebenar yang lebih realistik adalah sekitar 9,000 hektar - mengikut keperluan jangkaan jumlah penduduk, keperluan fasiliti serta status rakyat Hong Kong yang kini hidup lebih panjang usianya.

Ekoran tidak mahu menunggu langkah kerajaan Hong Kong yang dikritik terlalu perlahan, pihak pemaju swasta Hong Kong mula membina satu konsep kediaman bersaiz nano, bagi memastikan masalah tempat tinggal orang ramai tidak menjadi lebih besar.

Cuma, berapa kecil konsep rumah nano ini? Sangat kecil. Anda mesti terkejut mendengarnya.

Bermula pada tahun 2016, istilah 'nano flat' atau 'pangsapuri nano' mula diperkenalkan dalam sistem pasaran hartanah Hong Kong. Rumah pangsapuri ini kebiasaannya mempunyai satu bilik besar yang bertindak sebagai bilik tidur dan ruang tamu serta satu bilik air. Apa yang menjadikannya 'nano' adalah saiznya; semua rumah nano perlu mempunyai saiz tidak melebihi 200 kaki persegi.

Bayangkan, ada berada dalam sebuah rumah bersaiz 200 kaki persegi? Sekiranya anda ambil bilik sewa bersaiz 8 kaki lebar dan 8 kaki panjang, ditambah dengan bilik air bersaiz 5 x 5 kaki sekalipun di negara kita, saiz kedua-dua bilik tersebut pun sudah hampir mencapai 100 kaki persegi.

Mungkin di Malaysia kedengaran agak gila sekiranya pemaju menawarkan sebuah rumah berkeluasan 165 kaki persegi, tetapi konsep itu diterima dengan baik oleh rakyat Hong Kong - kerana buat pertama kalinya mereka mampu memiliki kediaman sendiri di kawasan bandar.

Rumah-rumah pangsapuri bersaiz nano kebiasaannya bermula dengan saiz sekecil 110 kaki persegi. Apa yang menyedihkan, saiz standard petak parkir kereta yang dijual di Hong Kong mesti mempunyai saiz minima 16.4 kaki panjang dan 8.2 kaki lebar atau 134.2 kaki persegi.

Ini bermakna di Hong Kong, ada rumah yang saiznya lebih kecil berbanding saiz sebuah tempat letak kereta mereka!

Rumah nano ini mendapat sambutan menggalakkan masyarakat Hong Kong, sehingga menyebabkan harganya naik sehingga 19 ke 29 peratus harga pasaran sebenarnya. Bagaimanapun rumah berkonsep ini tetap dilihat hanya satu solusi jangka pendek dalam usaha menyediakan bekalan perumahan pada orang ramai.

Projek sebegini juga dikritik kerana dilihat sebagai salah satu cara pemaju perumahan menjimatkan kos pembinaan serta meningkatkan harga jualan per kaki persegi bagi setiap unit. Ini kerana sambutan hangat masyarakat Hong Kong terhadap konsep ini berjaya menyembunyikan realiti sebenar yang berjaya dikaburi pemaju - harga rumah nano mengikut nilai kaki persegi sebenarnya jauh lebih mahal berbanding rumah bersaiz lebih besar namun berikutan harga jualannya murah, pembeli tetap sanggup membelinya.

Oleh kerana kemampuan membeli rakyat Hong Kong agak terhad dalam membeli kediaman, mereka seakan menerima konsep rumah nano ini kerana mahu memiliki kediaman sendiri.

Berapa harga rumah-rumah nano ini? Kebanyakannya dijual pada harga HK$1.5 juta (RM750 ribu) dan ke atas dengan beberapa jenis mampu mencapai HK$4 juta (RM2.14 juta). Mahukah anda bayar RM750 ribu untuk sebuah rumah yang besar sedikit sahaja daripada saiz tempat letak kereta?

Harap kita tidak akan sampai ke tahap inilah di negara kita.


Kisah Nur Ain Jannah Yang Tidak Putus Asa Menuntut Ilmu Walaupun 2 Kali Diserang Kanser

Penulisan ini ditulis saudara Mizra Hilmi di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama.

Coretan ini saya nukilkan atas amanah yang saya terima dari ayah arwah Nur Ain Jannah.

Ayah Ain mohon saya tulis kisah ain agar ia menjadi pendorong semangat khusus buat rakan-rakan Ain di jabatan geografi UM, dan amnya untuk semua.

Hari ini saya dan dua orang rakan dari hal ehwal pelajar UM ke Kuantan untuk ziarah takziah dan hulurkan sumbangan buat keluarga Ain. Kehadiran kami disambut oleh kedua ibu bapanya dengan senyuman sayu.

Tiada perabot di bahagian ruang tamu melainkan dua bidang tikar terhampar.

Kehidupan keluarga Ain amat sederhana. Ayah dan ibu Ain bercerita bersilih-ganti apa yang Ain lalui. Kehidupan keluarga ini mula berubah semasa Ain di sekolah menengah.

Ain mula tidak dapat makan dan minum. Perut Ain mula membesar. Setelah melalui beberapa prosedur, Ain telah didiagnos menghidap kanser usus.

Sebahagian usus telah dibuang dan beliau melalui rawatan kemoterapi. Walau masih dalam rawatan, beliau tetap ke sekolah.

Pada tahun berikutnya pembedahan di bahagian usus dibuat sekali lagi kerana parut di bahagian yang dibedah melekat dan usus tersumbat.

Semangat untuk Ain belajar tidak pudar. Semasa di tingkatan 5, sekali lagi perut Ain membesar. Ain disahkan mengalami kanser di bahagian rahim.

Sekali lagi Ain melalui prosedur kemoterapi dan pembedahan. Ain tidak dapat menumpukan sepenuh perhatian untuk peperiksaan SPM.

Beliau tekad untuk meneruskan pelajaran dan menduduki STPM. Keputusan dibuat oleh Ain ini memberi tamparan hebat kepada rakan-rakan sekolahnya yang putus asa kerana keputusan SPM yangg kurang memuaskan.

Ain berjaya mendapat keputusan yang cemerlang dan menerima tawaran ke UM dalam bidang Geografi.

Ayahnya berat untuk lepaskan Ain, tapi Ain merayu kerana Melanjutkan pelajaran di UM adalah harapannya.

Setelah sebulan melalui kehidupan sebagai seorang mahasiswi, Ain terpaksa kembali pulang ke pangkuan keluarga kerana mengalami batuk yang teruk dan sukar untuk bernafas.

Setelah melalui beberapa prosedur, Ain sekali lagi disahkan menghidap kanser, kali ini di bahagian paru-paru pula. Sebahagian besar paru-paru Ain di bahagian kanan telah diserang kanser.

Ain tidak dapat melalui rawatan kemoterapi kerana keadaannya yang kurang sihat. Hampir 2 bulan Ain tidak dapat baring kerana setiap kali baring beliau akan mula tidak dapat bernafas.

Beliau hanya duduk menunduk beralaskan papan para yang dibuat khas oleh ayah sebagai tempat berpaut tangan. Itulah posisi yang paling selesa untuk Ain selama hampir 2 bulan.

Pada 26 November 2018 jam lebih kurang 9.30 pagi, apa yang dilalui oleh Ain telah tiba ke penghujungnya. Rahmat Allah telah menjemput Ain bertemu Yang Maha Kuasa.

Ibu dan Ayah Ain masih sukar menerima pemergian anak tunggal mereka, kerana tatkala ajal datang menjemput Ain, mereka berdua berada di Hospital Kuala Lumpur kerana ibu Ain perlu menerima rawatan radioterapi.

Perasaan hiba yang ibu dan ayah Ain lalui hanya Allah yang maha mengetahui. Ketika mereka tiba di rumah, jenazah telah diuruskan dengan sempurna.

Hanya mata Ain masih belum tertutup rapat. Ayah yang selama ini menguruskan Ain menyempurnakan segalanya. Mata Ain ditutup oleh ayah, dan kain kapan diikat rapi.

Pemergian Ain merupakan kehilangan besar buat para guru dan rakan sekolahnya. Ain merupakan inspirasi besar buat mereka serta jiran tetangga.

Para doktor dan jururawat Hospital Kuantan yang selama ini merawat Ain turut hadir memberi penghormatan terakhir. Ain telah pergi buat selama-lamanya.

Semangat untuk teruskan kehidupan dan mendakap kejayaan membuatkan mereka sebak dan menitiskan air mata.

Ain dikebumikan tatkala azan Asar berkumandang. Pengebumian Ain diiringi awan mendung dan hunjan renyai-renyai. Berduyun insan2 yang terkesan dengan pemergian insan tabah ini memenuhi tanah perkuburan.

“Ustaz, sampai hari ini saya masih tidak percaya anak saya dah tak ada. Setiap kali saya ke pusara Ain, hati saya kuat meminta untuk digalikan semula kubur, supaya dapat saya sahkan sekali lagi Ain benar-benar dah tak ada”

“Akak, Ain sedang tunggu ibu dan ayahnya di tempat yang istimewa di sana. Cuma perkara pertama yang akak kena buat supaya dapat bersama-sama dgn Ain adalah akak kena redha atas ketentuanNya. Banyakkan sedekah atas nama Ain. Insya Allah akak, Allah tak akan sia-siakan hambanya yang bertakwa”.

Semoga Allah kurniakan ketabahan buat ayah Ain dan kesembuhan buat ibu Ain. Semoga Ain ditempatkan bersama-sama para solehin dan mukminin.


Kenapa Kekuatan Enjin Diukur Dengan Unit 'Kuasa Kuda'?

Bagi peminat jentera-jentera pantas, antara perkara yang mereka akan kerap sebutkan adalah berkenaan istilah kuasa kuda atau 'horsepower', dengan singkatan yang biasa kita gunakan adalah 'hp.'

Pernahkah anda terfikir mengapa 'kuasa kuda' digunakan sebagai unit ukuran standard kuasa enjin? Jika anda membayangkan pasti ada kaitan dengan kuda, ya memang betul telahan anda itu.

Pada awal abad ke 18, kejayaan mencipta enjin stim membolehkan orang ramai mula menggantikan kuda yang sebelum itu digunakan sebagai pemacu atau penggerak peralatan, seperti alatan pertanian dan pengangkutan.

Pelbagai soalan timbul dari kalangan ahli masyarakat berkenaan kemampuan enjin stim berbanding kuda, yang ketika itu sudah serasi dengan kerja-kerja mereka. Benarkah enjin stim dapat menggantikan kerja kuda dan berapakah kemampuan enjin stim berbanding kudrat kuda yang sudah terbukti mampu membantu mereka?

Pelbagai usaha cuba dibuat bagi membantu menjelaskan menerangkan isu ini kepada orang ramai. Hampir 50 tahun penggunaan enjin stim jenis terawal yang digelarkan enjin stim Newcomen digunakan tanpa ada satu pihak berjaya menyelesaikan masalah ini.

Seorang usahawan dan pencipta Scotland bernama James Watt berjaya memperkenalkan penambahbaikan terhadap enjin Newcomen dengan enjinnya sendiri, enjin stim Watt yang diperkenalkan pada tahun 1776. Berdepan masalah serupa kerana kesukaran mahu memasarkan produknya dengan penerangan tentang kemampuan sebenarnya yang mudah difahami, James melakukan beberapa siri eksperimen untuk cuba menjawab ketidak fahaman orang ramai.

Wujud satu kisah yang menceritakan mengapa James mencipta unit kuasa kuda. Selepas memperkenalkan enjin stim versi beliau kepada awam, datang seorang pelanggan berminat mahu menggunakan enjin tersebut di premis perniagaannya pada tahun 1782.

Ahli perniagaan itu adalah seorang pembuat arak, mahu memastikan mesin James mampu mengatasi kemampuan kuda-kuda yang dia gunakan setiap hari untuk mengisar gandum. Bagi memastikan kebenarannya, James dipinjamkan dengan kuda yang terkuat dimiliki ahli perniagaan itu untuk melakukan perbandingan.

Dengan kuda tersebut, James mendapat anggaran seekor kuda mampu memusingkan roda pengisar gandum sebanyak 144 kali dalam satu jam. Mengambil kira diamater roda itu, James melakukan perkiraan dan mendapatkan formula terawal yang menyamakan satu kuasa kuda bersamaan dengan 33,000 ft-lbf/min (foot pound force per minute).

Ini bermakna perkiraan James menganggap seekor kuda yang baik mampu mengangkat 33,000 pound (14,968 kg) dalam jarak 1 kaki dalam tempoh 1 minit. Dari situlah konsep 1 kuasa kuda mula digunakan.

James akhirnya mengambil keputusan membina mesin yang mempunyai kemampuan melebihi ukuran satu kuasa kuda yang dianggarkan itu, bagi membuktikan kekuatan enjin stimnya.

Walaupun sehingga kini nama James Watt disebut sebagai individu yang memperkenalkan konsep kuasa kuda pada dunia, idea yang sama sebenarnya sudahpun cuba dibuktikan oleh beberapa individu lain sebelum James.

Thomas Savery, seorang jurutera dan pencipta Inggeris pernah menulis pada tahun 1702 berkenaan ideanya membandingkan kekuatan enjin stim ciptaannya dengan kemampuan beberapa ekor kuda, dengan menyamakan kapasiti enjinnya mampu menggantikan lapan, sepuluh atau lima belas ekor kuda serentak.

Jurutera sezaman beliau seperti John Smeaton pernah cuba melakukan perkiraan kemampuan seekor kuda dan mendapatkan hasil 22,916 ft-lbf/min, John Desaguliers mencadangkan 44,000 ft-lbf/min dan Thomas Tredgold 27,500 ft-lbf/min.

Perkiraan yang dilakukan oleh James Watt tidak banyak jauh bezanya dengan apa yang ditemui mereka, dengan nilai asal 32,400 ft-lbf/min dibundarkan kepada 33,000 bagi mewujudkan standard yang lebih mudah difahami semua.

Berikutan pengaruhnya kepada dunia penciptaan zamannya serta populariti enjin stim ciptaannya yang banyak memperbaiki kelemahan enjin stim generasi terdahulu, cadangan James Watt diterima dan konsep satu unit kuasa kuda yang dicadangkan beliau, terus digunakan untuk mengukur kekuatan sesebuah enjin sehingga kini.


7 Kisah Pemenang Loteri Yang Kurang Bijak Dan Merosakkan Diri Sendiri

Memenangi loteri adalah sesuatu yang sangat jarang berlaku dalam hidup seseorang.

Dan dalam kalangan mereka yang bernasib baik ini, sesetengah daripadanya dikatakan tidak layak untuk memenanginya.

Dalam beberapa dekad yang lalu, terdapat ramai pemenang loteri yang melihatkan perlakuan tidak bijak atau lebih mudah, bodoh.

iluminasi.com kongsikan 7 kisah pemenang loteri yang membawa kemudaratan kepada diri sendiri.

Di dunia ini ada orang yang benar-benar bernasib baik, seperti Evelyn Adams. Evelyn Adams telah memenangi loteri sebanyak dua kali secara berasingan dan boleh dianggap sebagai wanita paling bernasib baik di dunia.

Bukan senang untuk memenangi loteri, tetapi dia menang sebanyak dua kali! Kali pertama dimenanginya pada tahun 1982 dan kali kedua setahun kemudian.

Secara keseluruhan, wang kemenangannya berjumlah RM22.6 juta. Namun, nasibnya tidaklah begitu baik bagi seorang yang memenangi loteri sebanyak dua kali, apabila dia kehilangan semua wang tersebut.

Evelyn merupakan seorang penjudi yang sangat tamak yang mampu menghabiskan hampir kesemua wang tersebut. 20 tahun selepas menang besar, Evelyn jatuh miskin.

Alex Ahsoak memenangi kira-kira RM2.1 juta dan dia menggunakan sebahagian besar wang tersebut untuk membiayai NGOnya yang membantu mangsa penderaan seksual.

Semuanya kelihatan tiada masalah untuk beberapa tahun dan NGO itu sangat aktif dalam membantu mangsa orang, menjadikan Alex dianggap sebagai seorang wira.

Tidak lama selepas itu, terdapat berita mengatakan bahawa Alex sendiri adalah pesalah seksual sebanyak dua kali. Pada tahun 1993 dan 2000, Alex telah mencabul 2 orang gadis berusia 13 tahun.

Tak lama selepas berita tersebut diketahui oleh khalayak ramai, dia ditemui oleh beberapa lelaki yang membawa kepada kecederaan parah pada Alex akibat dipukul dengan paip keluli di bahagian kepala.

Kesalahan yang dilakukan oleh Alex sebelum itu membuatkannya dipenjarakan, namun persoalannya adalah mengapa dia perlu mendapatkan perhatian orang ramai dengan membiayai NGO yang berfungsi untuk menyembuhkan mangsa jenayah yang dilakukannya?

Amanda Clayton menjadi jutawan segera selepa memenangi loteri Make Me Rich! dan dianggap sebagai tidak layak untuk memenanginya.

Amanda memenangi wang RM4.2 juta dan meneruskan hidup dengan mendapatkan cop baucar makanan daripada kerajaan untuk orang kurang berkemampuan.

Disebabkan ini, Amanda didapati bersalah terhadap tuduhan penipuan kebajikan dan dihukuman 9 bulan di bawah pengawasan serta denda RM23,000.

Di penghujung kisah Amanda, dia meninggal dunia akibat pengambilan dadah berlebihan.

Memang benar wang boleh mengubah manusia sehingga tak dapat dipulihkan lagi. Justin Reiter dari Alberta, Canada telah memenangi loteri sebanyak RM2.5 juta.

Dia dari awalnya merupakan seorang yang tidak stabil tetapi tiada siapa yang menyangkakan Justin akan melakukan sesuatu yang tersangat bodoh sehinggakan mengorbankan dirinya.

Justin obses dengan filem yang dikenali sebagai Goldmember, iaitu filem parodi Goldfinger dengan James Bond. Dia mempunyai idea untuk meniru aksi-aksi penjahat yang mana telah mengecat alat kelamin dengan warna emas.

Sebelum berbuat demikian, Justin mengecat zakarnya dengan cat berasaskan plumbum sebelum mengecatnya dengan warna emas.

Tak lama selepas prosedur yang dilakukannya, Justin disahkan meninggal dunia. Doktor memberitahu bahawa penyebab kematiannya adalah cat plumbum tersebut.

Ramai yang mengatakan dia tak sepatutnya memenangi wang loteri RM2.5 juta itu jika ingin mencabut nyawa sendiri sedemikian.

Michael Carroll adalah pemenang jackpot loteri yang memalukan, yang memenangi RM51.8 juta pada tahun 2002 ketika berusia 19 tahun sahaja!

Michael langsung tidak mempunyai idea atau cara yang baik untuk membelanjakan wang tersebut, apatah lagi melaburkannya.

Dia menghabiskan kebanyakan wang tersebut terhadap kokain dan untuk mengukuhkan statusnya sebagai orang kaya, Michael menyedut dadah itu menggunakan pen emas yang diperbuat daripada emas padat.

Dan amat jelas bahawa wang tersebut akhirnya akan habis juga. Selain daripada membeli rumah agam, Michael terkenal dengan membuat pembelian mewah lain dan kerap melanggan pelacur.

Menjelang tahun 2012, Michael "berjaya" menghabiskan kesemua wang tersebut. Kini, Michael Carrol bekerja di sebuah kilang biskut di Scotland.

Dia mengakui bahawa dirinya gembira walaupun dibayar dengan gaji mingguan sebanyak RM1,090.

Callie Rogers dari United Kingdom melalui tempoh yang sangat sukar selepas memenangi loteri berjumlah lebih daripada RM12.5 juta.

Kemenangan itu diikuti dengan pesta yang telah dijangkakan, dipenuhi dengan dadah dan alkohol.

Callie juga melakukan beberapa pembedahan plastik dan membeli banyak hadiah untuk rakan serta ahli keluarganya, sesuatu yang dilihatkan sebagai perkara biasa jika anda memenangi wang sebanyak itu.

Namun, dipercepatkan 10 tahun kemudian, wang di dalam bank Callie berbaki lebih kurang RM12,000, dia sedang berlatih untuk menjadi seorang jururawat dan mempunyai 3 orang anak.

Bagaimana Callie boleh menghabiskan wang melebihi RM12 juta tanpa apa-apa pulangan? Selain daripada pembedahan plastik, Callie tidak memiliki apa-apa selepas bernasib baik menang loteri tersebut.

Pada tahun 2012, John Ross Jr memenangi RM293,000 setahun untuk tempoh 20 tahun hasil daripada kemenangan tiket gores California Loterry, menjadikan jumlah keseluruhan sebanyak RM5.86 juta.

Apabila ditemubual selepas kemenangan itu diumumkan, John berkata dia akan menggunakan wang itu untuk membeli kereta. Dia tidak pernah memiliki kereta sebelum ini dan dia mahu memenuhi impian tersebut.

Semuanya kedengaran agak normal setakat ini, namun ia bakal menjadi keterlaluan.

Tanpa diduga, John telah ditangkap kerana cubaan mencuri kereta Honda Civic. Agak pelik mengapa dia cuba untuk mencuri kereta yang tidak begitu mahal selepas memenangi wang sebegitu banyak.

Ironinya, John terpaksa menggunakan wang yang dimenanginya untuk menyelamatkan dirinya daripada penjara. Entah apa yang difikirkan oleh John ketika memutuskan untuk bertindak sedemikian.


Josef Mengele : Doktor Nazi Berperangai Syaitan Bertopengkan Manusia

Dalam catatan sejarah, banyak kedengaran kisah doktor-doktor yang mempunyai kemahiran perubatan yang tinggi, namun ada sedikit 'kerosakan' berlaku dalam mental mereka. Kerosakan itu menyebabkan mereka mampu melakukan perkara yang tidak langsung dapat dibayangkan oleh orang lain.

Zaman perang dunia memang membawa pelbagai jenis kisah berkenaan pengamal-pengamal perubatan yang aneh, tetapi sehingga kini tidak ada satu pun yang dapat menandingi 'kewibawaan' seorang doktor yang sangat cekap, berpengetahuan luas serta berkebolehan tinggi bernama Josef Mengele.

Berstatus doktor pakar, malangnya dia tidak menggunakan kemahirannya ke arah kebaikan malahan nampak lebih berminat melihat pesakitnya sakit. Atas sebab itulah dia terkenal dengan jolokan 'Angel of Death' pada era perang dunia kedua.

Josef lahir pada 16 Mac 1911, anak sulung kepada tiga orang adik beradik. Ayahnya seorang ahli perniagaan membina jentera ladang bagi di Bavaria, Jerman. Ekoran perniagaan ayahnya yang besar, Josef sejak kecil dilimpahi kemewahan.

Sebagai anak sulung, Josef sepatutnya dipertanggungjawabkan untuk mengambil alih perusahaan ayahnya, namun dia nyata kurang berminat untuk menceburi bidang tersebut. Lagipun ayahnya sendiri merasakan Josef kurang layak kerana ada sesuatu yang aneh dan agak dingin pada sikap anaknya itu.

Jadi Josef menyambung pendidikan dalam bidang perubatan di Munich pada usia 19 tahun. Ketika inilah dia mula terpengaruh dengan gerakan Nazi yang pada waktu tersebut sedang meningkat naik pengaruhnya.

Selepas menamatkan pengajian, Josef menyertai pasukan paramilitan Nazi pada tahun 1934, sebelum menamatkan pengajian peringkat kedoktorannya setahun berikutnya dalam bidang antropologi (kajian sifat manusia). Dia berkhidmat sebagai doktor sebelum menyertai Third Reich Institute di Frankfurt.

Di sinilah dia bertemu dengan mentor yang akan mencorakkan hidupnya, Otmar Freiherr von Verschuer yang ketika itu sedang menjalankan penyelidikan terhadap pasangan kembar. Berikutan pengaruh Otmar, Josef dibawa masuk secara rasmi ke dalam parti Nazi pada tahun 1937 dan dinaikkan pangkat sebagai seorang SS atau 'Schutzstaffel' yang berkhidmat terus dengan Adolf Hitler pada tahun 1938.

Ekoran perang yang melanda, Josef dilantik untuk berkhidmat sebagai pegawai perubatan. Di sinilah kisah kegilaan Josef benar-benar bermula.

Beberapa tahun berkhidmat dalam perang, Josef dipanggil pulang Otmar untuk bertugas bersamanya di Kaiser Wilhelm Institute pada tahun 1942. Ketika inilah mereka berdua berganding bahu bersama-sama melakukan kajian saintifik bagi mendapatkan bukti-bukti yang mengesahkan agenda 'darah suci' (pure blood) pihak Nazi.

Bagaimanapun impian Josef mula sesuatu yang lebih peribadi dan besar. Dia ada kemahuan mahu melakukan kajian terus ke atas manusia. Untunglah ketika itu (bagi Josef) wujud kem tahanan Auschwitz yang penuh dengan manusia yang boleh dijadikan bahan ujikajinya. Josef memohon pertukaran ke situ dan Otmar tidak menghalang.

Berikutan kedudukannya sebagai seorang berpangkat SS dalam tentera Nazi, tidak ada masalah untuk Josef menggunakan kuasanya bagi mendapatkan apa yang dia mahu. Matlamatnya hanya satu, dia berminat hendak melakukan kajian saintifik terhadap pasangan kembar di situ, sama seperti apa yang sedang dilakukan mentornya.

Josef dilantik sebagai ketua pakar perubatan, bertugas untuk menyelia sebuah kem pelarian lebih kecil di Birkenau yang turut terletak dalam kompleks tahanan Auschwitz yang sangat besar keluasannya.

Tugasannya adalah memastikan perjalanan perkhidmatan doktor yang bertugas lancar dan mengarahkan pesakit yang gagal sembuh untuk dihantar bagi dibunuh. Tugasan kedua itulah yang cukup digemari Josef, kerana dia diberi kuasa menentukan hidup mati pesakit, dalam tangannya sendiri.

Selain itu, setiap hari keretapi akan sampai membawa tahanan perang yang baru tiba untuk diproses oleh Josef dan pasukannya. Dia dan pasukannya akan memilih mereka yang kuat untuk bekerja dalam kem, sementara mereka yang dirasakan hanya akan menjadi beban terus akan dihantar ke kebuk gas beracun untuk dibunuh.

Kebiasaannya, tiga per empat daripada banduan yang baru hadir termasuklah kanak-kanak, ibu dengan anak kecil, wanita mengandung, warga emas serta mana-mana individu yang mempunyai masalah kurang upaya atau masalah kesihatan terus dibunuh selepas tiba, hanya selebihnya terus hidup sebagai tahanan dan buruh.

Apabila berlaku wabak penyakit di kalangan tahanan, Josef tidak teragak-agak untuk melakukan apa yang dia rasakan perlu. Dalam satu insiden melibatkan wabak demam tifus yang melanda kem wanita, Josef mengarahkan seluruh kem seramai 600 orang dikosongkan dan kesemua 600 orang itu dibunuh bagi memastikan sebaran wabak tidak keluar daripada kem itu.

Walaupun Josef sangat suka menghantar tahanan ke kebuk gas beracun, minat sebenarnya tetap dengan kajian sains. Berada di Auschwitz, dia mudah menemui beratus-ratus pasangan kembar untuk menjadi bahan ujikajinya. Dianggarkan berpuluh pasangan kembar menjadi ujian Josef setiap hari melibatkan pelbagai kajian, dengan anggaran kasar keseluruhan dari mula hingga akhir seramai 732 pasangan kesemuanya.

Dalam menjalankan eksperimen kembar, Josef menggunakan pendekatan berbeza. Setiap pasangan kembar akan diberikan layanan yang lebih baik, berbanding kumpulan tahanan lain. Mereka juga diberikan kebebasan untuk bermain, serta tidak perlu bekerja khasnya mereka yang masih kanak-kanak.

Rutin semua pasangan kembar yang terpilih sama saja setiap hari. Setiap pasangan kembar perlu bangun tepat jam 6 pagi, diperiksa oleh pengawal dan diberikan sarapan. Mereka kemudian akan diangkut dengan trak ke makmal Josef, berbaris sekali lagi untuk diperiksa Josef sendiri dan kemudian sampel darah mereka akan diambil.

Ujikaji yang dilakukan ke atas mereka berbeza-beza dan dilakukan tanpa mengambil kira risiko kematian, bagi menjawab semua soalan yang ada dalam kepala Josef. Bagaimana ketahanan badan pasangan kembar pada kuman dan virus? Adakah seorang kembar boleh merasai sakit sekiranya kembarnya dikeluarkan organnya, tanpa bius? Apa akan berlaku sekiranya darah seorang kembar dipindahkan sepenuhnya pada teman kembarnya? Apa saja yang dirasakan perlu dijawab, Josef akan cuba mendapatkan jawapannya

Selain itu, Josef juga cukup berminat mengkaji kesan kesakitan dan kematian pada pasangan kembar. Banyak pasangan kembar yang organnya dengan sengaja dikeluarkan hanya untuk melihat wujudkah rasa sakit pada kembarnya. Dalam menguji kematian, Josef akan menyuntik bahan seperti kloroform atau phenol, yang bertindak menggumpalkan darah sehingga menyebabkan kematian - hanya untuk melihat adakah wujud sebarang perbezaan semasa pasangan itu masih hidup atau sudah tidak bernyawa.

Antara eksperimen gila lain yang menjadi fokus Josef adalah kajian untuk mencipta mata biru yang dikatakan identiti sebenar orang Aryan. Josef banyak menjalankan eksperimen menggunakan mata, menitis atau mencucuk mata tahanan dengan bahan-bahan tertentu untuk menukarkan warnanya - sehingga menyebabkan kesakitan, jangkitan, hilang penglihatan sementara atau dalam banyak kes, terus hilang penglihatan.

Dua tahun berkhidmat di Auschwitz, Josef berpindah ke kem tahanan Gross-Rosen yang terletak (kini) di Poland pada 17 Januari 1945.

Lebih seminggu kemudian, tentera Soviet berjaya menawan kem tahanan Auschwitz, membebaskan beratus ribu tahanan yang yang masih hidup. Dianggarkan seramai 1.1 juta tahanan telah meninggal dunia di kem tahanan itu sebelum dibebaskan tentera Soviet.

Josef berusaha melarikan diri pada 18 Februari dari Gross-Rossen namun telah ditangkap tentera Amerika pada bulan Jun tahun yang sama. Bagaimanapun identitinya sebagai seorang SS tidak terbongkar. Ini kerana dia tidak mempunyai tatu yang menandakan pangkatnya dalam tentera Nazi yang biasanya dibuat pada setiap pegawai berpangkat setinggi itu.

Selepas dibebaskan, Josef hidup sebagai seorang pelarian ke sana sini untuk melindungi identitinya walaupun terus dijejaki ejen risikan Mossad Zionist yang mengetahui Josef telah lari ke Argentina dan kemudiannya Brazil. Berdepan kekurangan dana, Mossad menghentikan operasi mencari beliau di sana dan membiarkan Josef hidup.

Josef memang dapat hidup, namun senantiasa dalam keadaan berjaga-jaga selama 17 tahun di Brazil. Dia diserang serangan angin ahmar pada tahun 1976 ketika berusia 65 tahun. Tiga tahun berikutnya, Josef yang ditakuti kerana berkuasa menentukan hidup dan mati tahanan perang Jerman di Auschwitz, meninggal dunia pada usia 68 tahun.

Dia dikebumikan di Brazil di dalam sebuah pusara dengan nama 'Wolfgang Gerhard.'

Hanya pada tahun 1992, selepas pusara itu dibuka semula dan sampel DNA diambil untuk diuji - barulah diketahui yang tertanam di situ sebenarnya Josef Menggele, pembunuh terkenal yang selama ini diburu kerana bertanggungjawab mencabut nyawa manusia tanpa ada rasa sekelumit pun rasa simpati darinya.


10 Nombor Dan Pemalar Matematik Paling Penting Dalam Dunia

Penemuan nombor malar tertentu telah mendorong dunia maju lebih ke hadapan.

Pemalar-pemalar ini yang terdiri daripada angka-angka telah membawa kepada terbinanya jambatan, perkiraan kewangan dan juga menyelesaikan banyak tugasan penting sepanjang sejarah manusia.

Terdapat banyak nombor penting yang menjadikan dunia ini apa yang sedang berlaku sekarang. Tetapi 10 berikut adalah nombor paling penting, atau pemalar, di seluruh dunia.

Banyak nombor-nombor penting yang telah menjadikan dunia seperti apa yang kita nikmati sekarang, namun iluminasi.com kongsikan 10 nombor atau pemalar paling penting di seluruh dunia.

Nombor ini adalah antara yang paling dikenali oleh ramai orang dalam senarai ini. Pemalar Archimedes atau lebih dikenali sebagai "Pi", adalah nama yang diberikan kepada nisbah lilitan bulatan ke diameter.

Namun, ia sebenarnya lebih daripada itu. Ahli matematik terkenal Yunani, Archimedes diberikan kredit terhadap pengiraan teori pertama Pi yang mana beliau anggarkan nilainya di antara 3 10/70 dan 3 1/7, atau 223/71.

Pi ialah pemalar utama dalam mana-mana persamaan yang melibatkan gerakan bulat atau harmonik. Ia merupakan salah satu hubungan yang paling penting dalam matematik.

Nombor Euler juga dikenali sebagai pemalar pertumbuhan eskponen atau pemalar e. Ia adalah asas untuk logaritma semulajadi dan boleh ditemui dalam banyak bidang matematik.

Bagi penggunaan pemalar ini, dalam bidang kewangan, nombor Euler digunakan untuk menentukan kepentingan kompaun, yang sangat penting dalam memahami nilai semasa wang yang merupakan tulang belakang kewangan.

Selain itu, nombor Euler sangat penting apabila menggambarkan hubungan pereputan

Golden ratio atau nisbah emas adalah angka yang sering ditemui ketika mengambil nisbah jarak dalam angka geometri.

Nisbah emas sering digunakan dalam analisis teknikal kewangan untuk cuba menentukan bila pasaran akan meneruskan jalannya atau sebaliknya.

Pemalar ini dinamakan sempena Max Planck, salah seorang bapa teori kuantum. Pemalar Planck mencerminkan saiz dan tenaga quanta dalam mekanik kuantum.

Werner Heisenberg menggunakannya untuk membantu menentukan Prinsip Ketidakpastian (Uncertainty Principle).

Sesetengah penulis membuat spekulasi bahawa Prinsip Ketidakpastian ini boleh digunakan untuk menentukan kestabilan dan kemapanan sesebuah instrumen kewangan.

Tetapi jika anda mahu aplikasi dunia nyata, anda perlu menunggu beberapa tahun lagi kerana komputer kuantum masih dalam fasa teori.

Namun jika ia menjadi realiti, iaitu jika jurutera dapat merekabentuk komputer yang menyimpan maklumat dalam enam orientasi kuantiti bit, ia boleh memberi impak besar kepada dunia lebih daripada impak yang dibawa oleh semikonduktor.

Pemalar Avogadro adalah nombor yang digunakan untuk menjelaskan atom, molekul, ion dan elektron. Bagi unsur-unsur, jisim atom relatif yang dinyatakan dalam gram mengandungi atom Pemalar Avogadro.

Pemalar ini merupakan satu hubungan yang menarik antara pelbagai sifat-sifat kimia yang berbeza.

Seorang jurutera kimia mungkin perlu menggunakan aplikasi pengetahuan yang dipanggil stoikiometri setiap hari dalam hidupnya.

Kelajuan cahaya adalah 299,792 kilometer batu sesaat dan ukuran satu meter ditakrifkan melalui pemalar ini.

Memahami kelajuan cahaya adalah pencapaian yang paling membanggakan dan memahami apa kegunaannya dengan sebenar-benarnya adalah satu soalan yang paling memeningkan dalam dunia fizik.

Kelajuan cahaya digunakan dalam banyak formula matematik yang berbeza dan dalam menganalisis perjalanan angkasa.

Ia adalah sebahagian daripada persamaan relativiti Albert Einstein yang terkenal di mana kita memahami hubungan jisim dan tenaga.

Pemalar graviti muncul dalam hukum graviti Newton dan dikenali sebagai pemalar G. Selain itu, G juga muncul dalam teori relativiti umum Albert Einstein.

G membantu menentukan daya antara dua jisim. Pengetahuan mengenai G adalah sangat penting bagi mana-mana jurutera awam, mekanikal, atau udara.

Memastikan jambatan dapat berfungsi terhadap kedua-dua berat kereta yang menolaknya dan kesan penurunan graviti adalah salah satu daripada aspek penting pembinaan jambatan.

Pemalar Boltzmann adalah pemalar asas fizik yang berlaku dalam hampir setiap perumusan statistik dalam fizik klasik dan kuantum.

Pemalar ini menjelaskan mengapa ais kiub cair dalam air suam.

'i' bersamaan dengan punca kuasa dua -1, yang bermaksud bahawa "i" kuasa dua bersamaan dengan -1.

Nombor negatif tidak mempunyai punca kuasa dua. Namun matematik telah maju ke tahap di mana untuk mengatakan 'tidak ada punca kuasa dua bagi nombor negatif' telah menghalang banyak kemajuan.

Penyelesaian beberapa polinomial melibatkan "i" mempunyai manfaat yang boleh kita gunakan dalam kehidupan sebenar serta penyelesaian yang melibatkan punca kuasa dua nombor negatif, yang mana boleh dibuang.

Salah satunya, kita tahu melalui trigonometri bahawa eix = cosine (x) - i * sine (x) disebabkan oleh siri tak terhingga (infinite) yang menggambarkan sinus, kosinus, dan e.

Apabila anda memasukkan pi untuk x, sinus (pi) bersamaan dengan 0 dan cosine (pi) bersamaan -1. Formula ini sangat elegan kerana ia melibatkan pemalar yang paling terkenal dalam matematik serta 1, sifar, dan 1.


Asal-Usul Fenomena Kewujudan 'Ladyboy' di Thailand

Bila kita menyebut tentang Thailand, bagi sesetengah individu perkara pertama yang mereka ingat mungkin berkisar kepada pulut mangga, barangan murah di sempadan, sukan tomoi ataupun iklan-iklan Thailand yang penuh emosi.

Ada juga di kalangan kita yang terus terfikir tentang 'ladyboy' - lelaki-lelaki transgender, pondan, bapuk, ponen atau apa jua gelaran yang kita gunakan bagi menggambarkan lelaki yang telah pun menukar diri mereka sepenuhnya kepada wanita; kerap kali juga menjadi salah satu tarikan pelancongan Thailand.

Ladyboy atau istilah sebenarnya 'kathoey' di Thailand berbeza sekali dengan mana-mana kathoey di negara lain, berikutan keterbukaan negara itu seakan-akan menerima dan membenarkan mereka berasimilasi dengan masyarakat secara terbuka. Pernahkah anda terfikir, mengapakah 'kathoey' ramai di Thailand?

Yang lebih penting, benarkah dakwaan bahawa Thailand menerima mereka sepenuhnya?

Secara statistiknya, di anggarkan terdapat seramai 300,000 orang kathoey di Thailand. Sekiranya dibandingkan dengan populasi wanita sebenar Thailand yang berjumlah 35 juta orang, jumlah itu sebenarnya hanyalah 1 peratus sahaja daripada keseluruhan penduduk wanita Thailand. Jadi jangan takutlah sekiranya anda mahu memperisterikan orang negara itu ya?

Bagaimanapun, penerimaan masyarakat malahan kerajaan mereka pada golongan ini amat berbeza sekali berbanding masyarakat lain di seluruh dunia. Semua ini dipercayai berpunca daripada manuskrip yang menjadi asas kepada kepercayaan rakyat Thailand yang beragama Buddha, digelarkan sebagai manuskrip Pathamamulamuli.

Terdapat kisah di dalamnya mengandungi hikayat penciptaan dunia ini yang diceritakan secara turun temurun. Bagaimanapun oleh kerana kelemahan rekod dan catatan yang ada, versi yang ada sekarang akan berbeza-beza terjemahannya.

Kisahnya, wujud makhluk bersifat wanita bernama Nang Itthang Gaiya Sangkasi dan pasangannya makhluk bersifat lelaki bernama Pu Sangaiya Sangkasi yang hidup di bumi. Mempunyai kuasa mencipta hidupan seperti haiwan dan tumbuhan, Nang Itthang menciptakan tiga bentuk tubuh serupa manusia lalu dimasukkan elemen-elemen alam seperti air, api, tanah dan angin ketiga tubuh itu.

Ketiga-tiganya diberikan jantina yang berbeza. Seorang lelaki bernama Pulinga, seorang lagi wanita dinamakan Itthi dan seorang lagi dinamakan Napumsaka, yang mempunyai kedua-dua organ seksual lelaki dan wanita atau khunsa. Mereka inilah yang dipercayai dalam hikayat ini sebagai tiga orang manusia pertama dalam kepercayaan mereka.

Walaupun ketiga-tiganya sama-sama hidup berpasangan di antara mereka serta mempunyai zuriat, Pulinga ternyata lebih menyayangi Ithhi berbanding Napumsaka. Merasa iri hati, Napumsaka akhirnya membunuh suaminya sendiri sehingga menyebabkan hatinya remuk. Tidak lama selepas membunuh suaminya, Napumsaka meninggal dunia kerana terlalu sedih atas perbuatannya sendiri - meninggalkan Itthi menjaga anak-anak mereka.

Setiap hari, Itthi akan melawat pusara Pulinga dan meletakkan bunga di atasnya sementara enggan melawat pusara Napumsaka yang terbiar begitu saja. Apabila ditanya anak-anak mereka mengapa ibu mereka hanya melawat pusara ayah yang pertama dan tidak yang kedua, Itthi menjawab dia hanya sayangkan Pulinga. Dia tidak pernah mengasihi Napumsaka walaupun Napumsaka itu suaminya juga.

Itu adalah catatan paling awal yang ada berkenaan hubungan cinta di antara tiga jantina yang ada iaitu lelaki, wanita dan khunsa, menurut masyarakat Thailand. Kisah ini memainkan peranan yang besar dalam membentuk penerimaan orang Thai sejak dulu lagi dalam menerima individu yang berbeza sedikit jantinanya.

Kisah tersebut secara jelas mengiktiraf kewujudan satu lagi jantina berdasarkan kepada watak Napumsaka.

Ini yang menjadi asas kepada pembentukan kepercayaan Buddha mengiktiraf bukan sahaja tiga malahan empat jantina secara keseluruhannya. Kesemua jantina itu adalah lelaki, perempuan, khunsa yang digelarkan sebagai 'bhatobyanjuanaka' dan juga satu lagi kumpulan yang digelarkan sebagai 'pandaka' - kumpulan lelaki yang mempunyai masalah kesuburan atau kurang maskulin.

Sistem jantina ini memainkan peranan yang sangat besar dalam hidup masyarakat Buddha di Thailand.

Ini kerana kepercayaan mereka mengajar mereka menerima setiap seksual orientasi seseorang itu sebenarnya ditentukan oleh kehidupan lampau mereka yang dahulu, berdasarkan perbuatan baik buruk seseorang.

Kepercayaan ini memudahkan masyarakat Thailand menerima kewujudan golongan kathoey yang ramai di negara mereka, kerana agama mereka sendiri mendidik mereka percaya apa yang sedang berlaku pada golongan kathoey, bukanlah kesalahan individu tersebut. Mereka percaya sekiranya seseorang itu lahir sebagai seorang transgender, dia sebenarnya sedang menebus dosa lampau yang pernah dilakukan.

Oleh kerana sistem masyarakat mereka sudah sedemikian rupa, fasiliti-fasiliti untuk membantu mana-mana kathoey berubah jantina sangat banyak didapati di Thailand. Pil-pil hormon juga boleh dibeli di mana-mana farmasi di Thailand.

Selain itu, hospital di Thailand juga sudah pun menawarkan perkhidmatan penukaran jantina sejak tahun 1965 lagi. Dianggarkan setiap minggu, 2 ke 3 pembedahan dijalankan bagi membantu lelaki memiliki tubuh wanita yang mereka mahukan.

Dalam menyelia isu ini, kerajaan Thailand telah pun memperkenalkan beberapa peraturan dalam memastikan pembedahan tidak dilakukan sewenang-wenangnya. Semua individu yang mahu dibedah mesti berumur lebih 18 tahun dan rekod perubatan yang membuktikan wujudnya diaspora jantina perlu diperolehi.

Bagi mereka yang sudah memutuskan mahu menjalani pembedahan, perlu memulakan pengambilan pil hormon selama setahun sebelum tarikh pembedahan itu akan dilangsungkan.

Realitinya, walaupun kathoey dikatakan diterima masyarakat Thailand, perasaan sinis dan sinikal terhadap golongan ini tetap wujud khasnya bagi kelompok masyarakat desa.

Masih ingat faktor agama Buddha yang menjadi faktor utama? Ramai yang sinis dengan kathoey kerana menganggap mereka patut malu tentang apa yang pernah mereka lakukan dalam kehidupan lalu.

Dalam peluang pekerjaan, golongan ini tetap berhadapan stigma yang sama ditemui di mana-mana tempat, jadi kebanyakan di antara mereka menyara hidup dengan bekerja di kedai makan, salun rambut, kedai runcit atau bekerja sebagai pekerja industri seks di Bangkok.

Setiap tahun, bulan April merupakan bulan yang paling ditakuti oleh golongan kathoey di Thailand kerana tempoh pendaftaran perkhidmatan wajib tentera dibuka untuk semua golongan lelaki. Ketika inilah semua lelaki tak terkecuali golongan kathoey akan dipanggil pihak tentera bagi menjalankan perkhidmatan mandatori selama 6 bulan.

Kathoey akan berbaris bersama-sama lelaki lain, untuk dinilai tubuh badan serta kesihatan mental mereka. Walaupun ada pengecualian khas boleh diberikan pada golongan kathoey yang sudah pun selesai menjalankan pembedahan 100%, mereka masih lagi perlu datang melaporkan diri dalam peringkat ujian saringan sebelum boleh dikecualikan.

Isu ini tetap timbul kerana di Thailand, walaupun mereka membenarkan pertukaran jantina - dokumen kelahiran tetap akan menyatakan jantina asal seseorang semasa lahir tanpa boleh dipinda keterangannya.

Mungkin mereka kelihatan sama seperti wanita, tetap atas kertas mereka masih lelaki.


Kisah Eksekutif Bank Yang Menggodam Sistem Untuk Mencuri 1 Sen - Aman Shah

Kes rompakan bank yang biasa kita lihat di dalam filem biasanya melibatkan penjenayah bersenjata yang menyusup masuk secara senyap ke dalam bank dan meminta pegawai bank untuk memasukkan wang ke dalam beg sambil rakan yang lain mengawal pintu masuk.

Rompakan seperti ini biasanya dilakukan oleh mereka yang tidak mempunyai kemahiran namun memiliki keberanian akibat terdesak. Sesiapa sahaja boleh melakukannya, namun yang tidak pasti adalah sama ada ditangkap atau tidak.

Namun apa yang berlaku pada tahun 1990 adalah sesuatu yang diluar dugaan orang ramai, terutamanya rakyat Malaysia. Kes ini boleh dikategorikan sebagai satu rompakan, namun ia dilakukan dengan begitu teliti dan tidak disedari oleh sesiapa.

Apa yang lebih menarik, ia hanya dilakukan oleh seorang individu sahaja, bernama Aman Shah.

Hanya bekerja sebagai seorang eksekutif di sebuah bank dengan gaji RM1,800 sebulan, Aman Shah menjalani kehidupan yang sangat mewah seperti seorang jutawan dengan memiliki 6 buah kereta sport mewah.

Kereta-kereta tersebut dibeli secara tunai dengan tiga daripadanya tidak didaftarkan dan tidak dibayar cukai import, dua lagi didaftarkan di atas namanya dan sebuah lagi di atas nama teman wanitanya, Raha V V Aboo.

Jadi, bagaimana seorang yang bergaji sederhana mampu memiliki kesemua kereta mewah ini? Jawapannya adalah jenayah kolar putih.

Dilahirkan pada 9 Oktober 1966, Aman Shah merupakan graduan perakaunan dari Institut Teknologi Mara (kini Universiti Teknologi Mara) dan berusia 24 tahun ketika melakukan jenayah ini.

Dia bekerja di Hock Hua Bank cawangan Raja Laut dan merupakan seorang pekerja yang agak cekap.

Selepas setahun bekerja, majikannya melihat potensi pada Aman lalu menghantarnya untuk menghadiri kursus komputer di mana dia mempelajari kemahiran untuk melaksanakan operasinya.

Aman kemudiannya dinaikkan pangkat sebagai ketua di jabatan pemprosesan SPEED iaitu Sistem Pemindahan Elektronik Untuk Dana Dan Sekuriti.

Menggunakan jawatan dan kemahiran yang dipelajarinya, sumber menyatakan bahawa dia melaksanakan operasi dengan memindahkan 1 sen setiap hari dari setiap akaun di Hock Hua Bank ke akaun proksi di bank lain.

Sebagai seorang peminat kereta sport yang tegar, Aman tidak dapat menyembunyikan minatnya ini.

Dia pernah menyertai pameran kereta sport pada Jun 1990 dan pernah dilihat bersiar-siar pada waktu petang menaiki kereta termahalnya, Lamborghini Countach.

Namun, bak kata pepatah Melayu, sepandai-pandai tupai melompat, akhirnya jatuh ke tanah jua.

Nasib baik yang dimiliki Aman Shah bertukar menjadi mimpi buruk, apabila dia ditemuramah mengenai pemilikan kereta sport nya dalam sebuah rancangan TV pagi, Sekapur Sireh TV3 pada 3 Jun 1990.

Dan temuramah ini berlansgung, Aman sudah meletakkan jawatannya di Hock Hua Bank. Dia dengan bangganya berkongsi mengenai koleksi kereta mewahnya dan kelebihan setiap satu daripadanya kepada khalayak ramai.

Agak menghairankan juga mengapa dia begitu berani untuk berkongsikan perkara ini, memandangkan ia boleh menimbulkan syak wasangka daripada orang ramai terutamanya majikan dan pekerja-pekerja lain.

Tidak berasa kagum, bekas majikan Aman sebaliknya berasa curiga bagaimana bekas pekerjanya dengan gaji RM1,800 sebulan mampu memiliki koleksi kereta mewah tersebut.

Tanpa membuang masa, bekas majikannya bergegas menemui juruauditnya untuk melakukan audit terhadap kesemua transaksi yang dilakukan dan melibatkan Aman Shah.

Selepas berpuas hati dengan bukti yang dimiliki, bekas majikannya membuat laporan polis di Balai Polis Campbell pada 8 Jun 1990. Berikutan laporan polis ini, Aman Shah telah diberkas di kondominium mewahnya di Bangsar tiga hari kemudian.

Pihak polis mempercayai bahawa jenayah ini dilakukan dengan memindahkan wang pelanggan bank ke dalam akaunnya selepas berjaya memecahkan kod keselamatan.

Jenayah yang melibatkan RM4 juta ini hanya dilakukan dalam masa 14 hari sahaja.

Aman Shah yang ketika itu merupakan pemilik agensi pengiklanan Bistro telah dihadapkan ke Mahkamah Seksyen Kuala Lumpur atas tuduhan menipu wang sebanyak RM4 juta milik Hock Hua Bank.

Pasti anda ingin mengetahui secara terperinci bagaimana jenayah ini dilakukan, kan?

Aman Shah melakukannya dengan memperdaya pihak pengurusan Bank Negara di mana dia mengemukakan arahan palsu melalui Sistem Pemindahan Elektronik Untuk Dana Dan Sekuriti (SPEEDS).

Arahan palsu ini membolehkan Aman memindahkan wang daripada Hock Hua Bank ke akaun agensi pengiklanan Bistro miliknya di Bank Bumiputra Malaysia Bhd.

Aman Shah, seorang eksekutif bank dan peminat kereta sport yang berjaya memperdayakan dua buah bank untuk mengaut keuntungan RM4 juta dengan pantas, telah didapati bersalah dan dijatuhkan hukuman 5 tahun penjara.

Menurut bekas warden penjara, Aman dilayan sebagai penjenayah istimewa kerana dia ditugaskan untuk bertugas di pejabat manakala yang lain diberikan tugas fizikal lain.

Juga terdapat khabar angin yang mengatakan bahawa Aman Shah telah dtawarkan bekerja dengan jabatan jenayah komersial untuk Polis DiRaja Malaysia. Namun tiada bukti kukuh yang ditemui untuk mengesahkan perkara ini.

Aman Shah juga dikatakan masih hidup dan berusia 52 tahun (2018) serta menetap di Ampang, Kuala Lumpur.

Operasinya berjalan dengan sangat lancar disebabkan pada tahun 1990, sistem perbankan di Malaysia masih menggunakan sistem buku akaun yang dikemas kini secara manual di kaunter.

Jika ia dilakukan pada hari ini, kemungkinan Aman Shah akan ditangkap pada hari pertama wang tersebut dipindahkan kerana setiap sen yang hilang boleh dikesan dengan sekelip mata.


Kenali Chitty, Masyarakat India Peranakan di Malaysia Yang Diambang Kepupusan

Ketika sekolah rendah, kita telah diajar mengenai masyarakat Baba dan Nyonya. Secara ringkasnya, Baba dan Nyonya adalah masyarakat kaum Cina yang mengamalkan budaya Melayu sama ada secara penuh ataupun separuh.

Perkataan Baba itu merujuk kepada lelaki sementara Nyonya pula bermaksud wanita. Peranakan pula bermaksud keturunan dimana mereka adalah keturunan nenek moyang mereka yang telah berhijrah ke sini. Dari segi bahasa pula, mereka bertutur dalam bahasa Melayu dan kebiasaannya hanya golongan-golongan berumur sahaja yang pandai bertutur dalam bahasa Hokkien.

Masyarakat Baba Nyonya ini begitu sinonim dengan negeri Melaka dan di Melaka, terdapat sebuah muzium khas Baba dan Nyonya yang memaparkan sejarah, latarbelakang dan budaya masyarakat mereka. Muzium ini terletak di Jalan Tun Tan Cheng Lock.

Berbalik kepada tajuk di atas, sebenarnya terdapat sebuah lagi komuniti masyarakat kecil di Malaysia yang mungkin jarang didengari iaitu Chitty. Sekiranya Baba Nyonya adalah komuniti Cina Peranakan, Chitty pula adalah masyarakat India Peranakan.

Mengikut catatan sejarah, ketika zaman kegemilangan Kesultanan Melayu Melaka, ramai pedagang India daripada Tamil Nadu telah datang ke Melaka. Seperti masyarakat Baba dan Nyonya, pedagang India ini juga telah membina penempatan di Melaka dan hidup bermasyarakat dengan penduduk tempatan.

Walau bagaimanapun, setelah kejatuhan kekuasaan Kesultanan Melayu Melaka pada tahun 1511, para pedagang ini semakin jauh dan terputus hubungan dengan negara tempat asal mereka. Ramai juga yang akhirnya berkahwinan dengan penduduk tempatan.

Di bawah kekuasaan penjajah Portugis, Belanda dan British, masyarakat Chitty ini sudah banyak berasimilasi dan mengamalkan budaya dan cara hidup masyarakat tempatan. Antara kewujudan awal masyarakat Chitty ini di Melaka adalah melalui pembinaan Kuil Sri Poyatha Moorthi di Melaka.

Kuil ini dibina pada tahun 1781 oleh Thaivanayagam Pillay, iaitu ketua komuniti masyarakat Chitty setelah penjajah Belanda menghadiahkan mereka sebidang tanah. Kuil ini merupakan kuil tertua di Malaysia dan rekabentuknya juga begitu ringkas, tidak seperti rekabentuk kuil-kuil lain yang lebih kompleks.

Walaupun secara umumnya masyarakat Chitty ini berasal dari Tamil yang mempunyai warna kulit yang gelap, rata-rata masyarakat Chitty ini mempunyai rupa paras seperti orang Asia Tenggara yang berkulit cerah. Malah, tidak keterlaluan ada yang mengatakan mereka kelihatan seperti orang Melayu.

Hal ini disebabkan mereka mengamalkan perkahwinan campuran antara kaum. Apabila pedagang India ini datang ke Melaka dahulu, mereka tidak membawa bersama wanita atau isteri dari India sebaliknya berkahwinan dengan masyarakat tempatan di Melaka. Oleh itu, rupa paras dan warna kulit mereka juga lebih cerah seperti orang tempatan di sini.

Dari segi budaya, budaya yang diamalkan oleh masyarakat Chitty banyak dipengaruhi oleh asimilasi daripada kaum Melayu, China, Belanda dan Portugis. Walau bagaimanapun, budaya kaum India masih kuat dalam beberapa perkara antaranya dalam hal perkahwinan.

Dari segi pakaian pula, masyarakat Chitty lebih selesa berpakaian seperti orang Melayu. Sebagai contoh, kaum wanita masyarakat ini lebih selesa memakai baju kebaya sama seperti kaum wanita daripada masyarakat Baba dan Nyonya. Bagi lelaki pula, mereka selesa berkain sarong.

Secara umumnya, majoriti masyarakat Chitty beragama Hindu. Oleh itu, mereka tetap akan menyambut perayaan bagi penganut agama Hindu seperti Deepavali, Navratri, Ponggal dan perayaan-perayaan lain yang disambut penganut agama Hindu di Malaysia.

Walau bagaimanapun, masyarakat Chitty tidak menyambut perayaan Thaipusam secara besar-besaran sebagaimana penganut agama Hindu yang lain. Ketika pagi Deepavali, adalah menjadi kebiasaan bagi mereka untuk menikmati juadah bersama-sama keluarga.

Menariknya, makanan-makanan yang sinonim dengan orang Melayu seperti roti jala biasanya menjadi pilihan masyarat Chitty. Pada masa kini, penempatan masyarakat Chitty boleh dilihat di Kampung Tujuh, Melaka dimana kawasan ini turut menempatkan orang Melayu dan China.

Di Melaka juga, terdapat sebuah muzium khas bagi mempamerkan sejarah, budaya dan cara hidup masyarakat Chitty ini.


Inilah Padang Golf Paling Berbahaya di Dunia - Camp Bonifas

Kebanyakan daripada kita mungkin tidak pernah sekalipun bermain permainan golf. Sukan golf ini sememangnya sinonim dengan golongan kaya, terutamanya ahli politik dan pemilik bisnes. Malah, peralatan bermain golf juga tidak murah dan boleh mencecah ribuan ringgit.

Di Malaysia, kita mempunyai puluhan padang golf hebat dan bertaraf antarabangsa antaranya Kuala Lumpur Golf and Country Club (KLGCC), The Mines dan banyak lagi. Malah, Malaysia juga boleh berbangga kerana seringkali menjadi tuan rumah untuk pertandingan golf peringkat antarabangsa antaranya BMW Golf Cup International dan World Amateur Golfers Championship.

Setiap padang golf di seluruh dunia sememangnya menjanjikan permainan dan cabaran yang tersendiri kepada para pemain. Tetapi, terdapat sebuah padang golf yang sangat unik sehingga ianya digelar padang golf paling berbahaya di dunia. Padang golf ini terletak di Camp Bonifas.

Camp Bonifas sebenarnya merupakan sebuah kem ketenteraan milik United Nations. Kawasan ini terletak kira-kira 400 meter daripada Korean Demilitarized Zone (DMZ) iaitu kawasan lapang persempadanan antara sempadan Korea Utara dan Korea Selatan.

Kawasan ini dahulunya dikenali sebagai Camp Kitty Hawk sebelum namanya ditukar pada tahun 1986 sebagai penghormatan kepada seorang askar Amerika Syarikat, Kapten Arthur G. Bonifas yang telah dibunuh oleh askar-askar Korea Utara dalam satu insiden pada tahun 1976.

Di dalam kawasan Camp Bonifas inilah terdapat sebuah padang golf yang diperbuat daripada lapisan  AstroTrf, iaitu sejenis rumput tiruan. Padang golf ini tidaklah terlalu besar dan hanya terdapat 1 lubang. Segalanya kelihatan sempurna disini walaupun ia terletak berhampiran zon DMZ yang penuh dengan konflik.

Bukan sahaja lokasinya yang menjadikan padang golf ini sangat merbahaya, tetapi sebenarnya terdapat juga kewujudan kawasan periuk api dalam kawasan padang golf ini. Malah, terdapat papan tanda amaran yang menghalang keras pemain daripada mengambil bola mereka sekiranya ia tersasar ke kawasan tersebut.

Malah, menurut laporan, terdapat juga kejadian periuk api tersebut meletup kerana terkena bola golf. Di padang golf ini, anda akan melihat kawat berduri besar menandakan sempadan di sebelah kiri dan parit ketenteraan sedalam enam kaki di sepanjang bahagian kanan.

Bukan itu sahaja, di kedua-dua bahagian kiri dan kanan juga terdapat menara kawalan yang lengkap dengan pelbagai artileri ketenteraan. Walaupun padang golf ini berada di zon bebas, realitinya anda umpama berada di dalam kawasan penjara yang tidak mempunyai kebebasan untuk bergerak bebas.

Selain lokasi Camp Bonifas yang terletak di kawasan konflik DMZ dan kewujudan periuk api hidup, askar-askar yang bertugas disini turut melaporkan kelibat binatang-binatang buas di kawasan ini antaranya babi hutan dan harimau. Ianya tentulah pengalaman yang menakutkan sekiranya terserempak dengan haiwan-haiwan ini ketika bermain golf.

Sekiranya anda seorang peminat golf dan bercita-cita untuk bermain di padang golf paling berbahaya di dunia ini, lupakan sahaja cita-cita tersebut kerana kawasan ini tidak dibuka kepada orang awam. Malah, untuk sampai ke kawasan ini juga perlu melalui pelbagai kawalan ketat.

Secara umumnya, tiada apa yang menarik di Camp Bonifas ini selain kem tentera. Walaupun padang golf ini tidaklah terlalu besar dan hanya mempunyai 1 lubang, ianya masih wujud dan dikekalkan sebagai satu bentuk hiburan kepada para askar yang bertugas di kawasan ini.


Kenapa Kita Panggil Rambut Depan Telinga Kita 'Sideburn'?

Pernah tak anda tertanya, kenapa kita gelarkan bahagian rambut di tepi telinga kita digelarkan 'sideburn'?

Gelaran 'sideburn' tu kita gunakan dah macam sesuatu amalan biasa kan? Kalau ke kedai gunting, tukang gunting akan tanya "sideburn cukur ka boss?" Sekiranya ada rakan kita cantik 'sideburn' nya, kita puji "fuh lawa sideburn!"

Kerap kita sebut tentang sideburn, tapi kenapa 'sideburn' digelarkan 'sideburn'? Jom kita tengok.

Jeneral Ambrose Burnsides adalah seorang jeneral perang dan ahli politik yang lahir pada 23 Mei 1824. Berketurunan Scotland, moyangnya hadir ke Carolina Utara sekitar pertengahan abad ke 18 dan Ambrose merupakan generasi ke empat yang tinggal di situ.

Pendidikannya terhenti selepas kematian ibunya pada tahun 1841, memaksa dia mencari sumber pendapatan. Ambrose bekerja sebagai pembantu kepada seorang tukang jahit dan berkat ketekunannya, dia akhirnya ditawarkan untuk menjadi rakan kongsi perniagaan tersebut.

Pada tahun 1843, Ambrose dipanggil masuk ke US Military Academy, menamatkan pendidikannya pada tahun 1847 serta berpangkat Leftenan kedua. Selepas itu dia bertugas di beberapa daerah lain, sebelum mula menjadi salah seorang pemimpin tentera dalam perang saudara yang tercetus pada tahun 1861.

Walaupun memegang pangkat jeneral serta terlibat dalam beberapa pertempuran, kejayaan seolah-olah mencemburui Ambrose semasa zaman perang saudara.

Kegagalannya dalam peperangan Antietam serta Fredericksburg sedikit sebanyak mencalarkan reputasinya sebagai seorang jeneral perang, dalam situasi perang sebenar. Selepas tamat perang saudara, Ambrose kembali berkhidmat sebagai gabenor dan senator di Pulau Rhodes.

Bagaimanapun, imej yang dibawanya mula menjadi sebutan orang ramai. Gaya potongan jambang Ambrose yang unik menjadi ikutan. Gaya unik yang menyambung bahagian jambang sepenuhnya tanpa ada janggut di dagu mula terkenal dengan gelaran 'Burnside whiskers' bagi membezakannya dengan satu lagi fesyen zaman tersebut yang digelarkan 'side whiskers.'

Satu kejadian rompakan melibatkan bank dilaporkan dalam akhbar The Evening Telegraph pada 15 Mei 1866 menyebut salah seorang perompak mempunyai 'Burnside Whisker' semakin mempopularkan gelaran itu pada orang ramai.

Penggunaan istilah 'burnside' semakin lama semakin popular bagi melabelkan bahagian jambang pendek yang ada di tepi telinga kita itu. Bagaimanapun, oleh kerana masyarakat zaman tersebut sudah biasa menggunakan terma 'side whisker' sebelum itu, mereka merasakan lebih selesa agar istilah baru itu menggunakan format serupa.

Jadi 'Burnside' bertukar menjadi 'sideburn' supaya lebih kena dengan mulut masyarakat mereka ketika itu, bagi melambangkan bulu yang tumbuh di bahagian tepi muka dan hadapan telinga. Rekod terawal penggunaan istilah 'sideburn' digunakan wujud dalam satu penerbitan pada 11 Februari 1875 dan secara rasminya istilah 'sideburn' pun lekat sehingga kini.

Ambrose meninggal dunia pada tahun 1881 ketika berusia 57 tahun, meninggalkan masyarakat Amerika Syarikat dengan bermacam jenis sumbangan dan pada seluruh dunia istilah 'sideburn' yang kerap kita guna.


5 Kisah Individu Yang Berjaya Menipu Kasino Dengan Teknik Luar Biasa

Apabila bercakap tentang penipuan kasino, pasti ramai yang teringatkan filem menakjubkan berdasarkan kisah sebenar iaitu 21.

Filem ini mengisahkan tentang sekumpulan pelajar dari MIT yang menjana keuntungan yang dahsyat menggunakan teknik pengiraan kad dalam permainan blackjack.

Apa yang dilakukan mereka adalah sangat menakjubkan kerana ia melibatkan perkara yang sangat rumit dan memerlukan kerjasama yang begitu terperinci.

Dan sudah tentu ramai di antara mereka yang kerap mengunjungi kasino atau lokasi perjudian pasti mempunyai idea jahat untuk memperdaya pihak kasino bagi mendapatkan wang mudah yang banyak.

Sebenarnya terdapat pelbagai jenis teknik yang boleh dicipta bagi tujuan ini, dan kebanyakannya sememangnya terbukti berjaya. iluminasi.com kongsikan 5 kisah individu yang berjaya memperdaya dan menipu kasino.

"Lelaki Tangan Emas" dan "The Dominator" merupakan nama gelaran bagi Dominic LoRiggio.

Melalui bertahun-tahun latihan, berjam-jam bagi setiap sesi, Dominic mempelajari dan menguasai "controlled shooting" atau lontaran terkawal, satu teknik untuk mendapatkan bacaan dadu yang diinginkan dalam permainan "crasp".

Kaedah ini melibatkan penetapan dadu dengan cara tertentu, mencengkam dadu dengan tepat, melemparkannya supaya dadu-dadu kekal bersama di udara, kemudian memastikan dadu mendarat dengan perlahan yang mungkin ke atas meja.

Dominic bermula dengan pakar kawalan dadu sebagai pasukan yang dikenali sebagai Rosebud. Bersama-sama, mereka adalah yang pertama menyerang rangkaian kasino Las Vegas dengan teknik yang sangat dahsyat ini.

Sehingga kini, ramai yang beranggapan bahawa mengawal dadu adalah sesuatu yang mustahil, namun The Dominator berkata dia boleh melakukannya dengan teknik fizik yang ringkas.

Dominic akhirnya meninggalkan kumpulan itu kerana dia berasakan bahawa kepatuhan kumpulan itu terhadap pertaruhan konservatif menghalangnya daripada mengaut keuntungan yang besar.

Dia kemudiannya bekerjasama dengan penjudi terkenal dan penulis Frank Scoblete. Menggunakan teknik lontaran terkawal, mereka mendakwa telah memenangi wang yang sangat banyak dari pelbagai kasino.

Walaupun apa yang dilakukan oleh Dominic tidaklah melanggar undang-undang, namun kasino pada hari ini telah mengenal pasti teknik ini dan memaksa mereka yang bermain untuk melontar dadu menggunakan cara yang berbeza.

Kini Dominic LoRiggio mengendalikan kelas melontar dadu dan jika anda berminat, bolehlah mendaftarkan diri sebagai pelajarnya.

Keith Taft boleh dikatakan sebagai Inspector Gadget dalam dunia sebenar. Beliau merupakan seorang yang sangat genius dalam elektronik yang menghabiskan kira-kira 30 tahun untuk mencipta peranti yang mampu memperdayakan kasino.

Bersama-sama anaknya, Marty, Keith memulakan eksperimennya pada tahun 1970-an dan dianggap sebagai orang pertama yang mencipta komputer untuk mengambil video digital dan sebuah komputer mikro.

Beliau kemudiannya menjadi ketagih dengan permainan kad blackjack dan teringat bahawa Edward Thorp (di senarai pertama) telah menulis bahawa permainan ini boleh dikalahkan menggunakan matematik.

Keith cuba menggunakan teknik pengiraan kad (card counting) namun gagal membuatkan dia memutuskan untuk menggunakan komputer untuk mengalahkan kasino.

Dia menyempurnakan komputer seberat 6.8kg yang diberi nama George untuk membantunya dalam pengiraan kad yang mana dikawal menggunakan jari kakinya dan disembunyikan dalam pakaiannya.

Disebabkan komputer ini terlalu besar, Keith mencipta peranti yang lebih ringan dan diberikan nama David, lebih canggih berbanding George.

Melihat ia satu peluang untuk menghasilkan wang, Keith memasarkan komputer mininya dengan harga RM42,000 seunit dan mengajar pembeli untuk menggunakannya.

Namun disebabkan pihak kasino dan FBI langsung tidak tahu cara untuk menggunakannya dan tak dapat membuktikan bahawa ia digunakan untuk menipu, maka Keith dilepaskan tanpa sebarang tuduhan.

Rekaan seterusnya oleh Keith dan Marty, "belly telly" merupakan kamera video kecil yang dipasangkan pada kepala tali pinggang dan mampu melihat semua kad dalam pegangan dealer.

Imej itu akan disampaikan kepada rakan sejenayah yang mempunyai satelit pada trak pikap menunggu di tempat letak kereta dan dia pula akan memberi isyarat kepada pemain tentang langkah terbaik yang perlu dilakukan.

Ciptaan genius yang lain termasuklah Thor, sebuah komputer yang dapat menyimpulkan kedudukan kad dalam dek jika ia di-shuffle dengan sempurna, dan Naina, sebuah komputer penjujukan yang mampu mengetahui kedudukan kad.

Pada lewat tahun 90-an, agensi penguatkuasa undang-undang dari pelbagai negeri, FBI, Perkhidmatan Rahsia dan beberapa yang lain menyerbu rumah Louis Colavecchio.

Di situ dan juga di perniagaan orthotic miliknya, mereka menjumpai beribu-ribu token slot daripada pelbagai kasino di seluruh Amerika Utara.

Apa yang membezakan Louis dengan pemalsu yang lain adalah dia mampu menduplikasikan apa sahaja yang diperbuat daripada logam atau batu berharga.

Token-token slot ini bukan sahaja palsu, malah ianya serupa dengan token asli yang digunakan di kasino dari segala segi. Pendek kata, ianya 100% seperti yang asli.

Untuk menghasilkan token ini, Louis yang diberi nama gelaran "The Coin", memerlukan beberapa peralatan khusus.

Bahan-bahannya juga sangat sukar diperolehi termasuklah logam berharga seperti tembaga, nikel dan zink, alat pemotongan laser untuk memotong, membentuk dan menghasilkan acuan, serta alat pemampat 150-tan dari Itali.

Hasil kerja Louis sangat menakjubkan sehinggakan apabila token-token tersebut dibawa oleh pihak berkuasa ke salah sebuah kasino yang diperdaya olehnya, para pakar sekuriti di situ tidak mempercayai bahawa ianya adalah palsu.

Louis sempat melarikan diri daripada sebahagian besar kasino di Las Vegas sebelum penguatkuasa undang-undang mempunyai syak wasangka terhadap jenayahnya.

Namun, mereka akhirnya menyedari akan aktiviti Louis apabila terdapat lebihan besar token yang muncul dalam inventori kasino di bahagian lain di negara itu dan Louis telah menukarkan token itu kepada wang tunai dalam sejumlah wang yang besar.

Masa beberapa minggu diperlukan untuk mengetahui berapa banyak wang yang telah dicuri oleh "The Coin" dari berpuluh-puluh kasino yang menjadi mangsa.

Ia adalah mustahil untuk memastikan jumlah tepat kerana kasino-kasino di Las Vegas tidak mahu mengaku bahawa mereka telah ditipu.

Anggaran berkisar di antara RM420,000 hingga RM2.1 juta dan amat jelas Louis tidak mempunyai sebarang niat untuk menghentikan aktivitiknya.

Kerajaan terpaksa menyewa dua kemudahan penyimpanan hanya untuk menyimpan semua barang-barang yang mereka rampas daripada Louis Colavecchio.

Perjanjian rayuan dicapai apabila Louis berjanji untuk menunjukkan kepada penguatkuasaan undang-undang dengan tepat bagaimana operasinya dilaksanakan bagi membantu mencegahnya di masa hadapan.

Richard Marcus mungkin boleh ditabalkan sebagai penipu paling sempurna dalam sejarah perjudian kasino.

Pada mulanya beliau cuba untuk menanggung hidupnya semata-mata dengan berjudi namun Richard mendapati dirinya tidur di bawah jambatan.

Beliau menyedari hakikat tersebut dan cuba untuk berubah lalu menjadi dealer blackjack dan baccarat. Namun ketika beliau bertindak sebagai pemain, pelbagai idea-idea jahat bermain di dalam mindanya.

Idea-idea ini bakal membuahkan hasil dan mencetuskan kacau-bilau terhadap kasino-kasino yang dikunjunginya. Satu teknik yang mudah tetapi tersangat sukar untuk dilaksanakan menjadikan Richard sebagai penipu elit.

Beliau memberikan nama kepada teknik tersebut, "The Savannah". Ia melibatkan pertaruhan cip bernilai rendah, seperti tiga cip $5 di meja roulette yang mana tidak langsung menimbulkan atau menarik sebarang perhatian.

Jika beliau menang, dia akan menjadi sangat teruja, menjerit dan berteriak sambil melambai-lambai tangan ke udara. Akan tetapi, dealer tersebut pasti akan pelik dan hairan mengapa seorang pemain begitu gembira hanya kerana memenangi jumlah yang sedikit.

Richard kemudiannya akan memaklumkan kepada dealer bahawa terdapat cip coklat bernilai $500 di bawah tiga cip $5 dan apabila dealer mengangkat tiga cip teratas, dia akan melihat bahawa memang ada cip $500 yang terletak di bawah.

Sebaliknya, sekiranya Richard kalah dalam pertaruhan tersebut, beliau dengan pantas dan secara sembunyi mengambil semula cip $500 di bahagian bawah cip yang dipertaruhkan, ketika dealer berpaling ke roda roulette.

Teknik ini hanyalah ilusi optik asas namun sangat berkesan, seolah-olah aksi silap mata. Cip bernilai lebih rendah ditolak sedikit ke hadapan untuk menutup cip bernilai besar.

Dealer tidak menyedari kehadiran cip $500, melainkan jika pemain ingin dealer melihatnya. Idea penukaran cip atau dikenali sebagai pertaruhan lewat bukanlah sesuatu yang baru.

Namun apa yang membuatkan teknik Richard ini sangat inovatif adalah ia dilaksanakan dengan cara terbalik.

Mereka yang bertaruh lewat akan bertaruh dengan nilai rendah dan jika menang, mereka akan menambah cip secara senyap ke dalam pertaruhan asal mereka.

Apa yang dilakukan oleh Richard adalah beliau bertaruh besar dan kemudiannya menukarkannya kepada pertaruhan kecil, jika dia tewas.

Ia mungkin tidak kelihatan sebagai satu perubahan yang begitu drastik namun kasino-kasino tidak pernah melihat perkara ini dan tidak menjejakinya kerana pihak sekuriti hanya dilatih untuk melihat kepada kemenangan, yang mana kemenangannya sememangnya sah.

Di kemuncak kegemilangan Richard, beliau dan rakannya meletakkan cip $5,000 di bawah cip $100. Beliau akhirnya berjaya dikesan dan ditangkap, lalu didakwa.

Namun penangkapan itu tidak berlaku sehingga beliau memperoleh anggaran RM84 juta daripada kasino di seluruh dunia.

Richard kini menjual buku-buku perjudian dan mendakwa di laman webnya bahawa beliau masih terlibat dalam penipuan kasino tetapi dengan cara yang mana penguatkuasa undang-undang tak dapat menangkapnya.

Edward-Thorp diberikan gelaran "Bapa Pengiraan Kad". Beliau bukan sahaja berjaya menggunakannya dalam situasi dunia sebenar, malah Edward merupakan individu bertanggungjawab yang mencipta sistem ini.

Seorang profesor matematik yang memiliki ijazah sarjana dalam bidang fizik dan ijazah kedoktoran dalam matematik, jelas sekali beliau mempunyai kepintaran yang melebihi orang biasa.

Pada awal tahun 60-an di mana ketika itu beliau sudah dewasa, Edward langsung tak tahu apa-apa tentang permainan kasino dan dunia perjudian.

Namun apabila rakannya, Claude Shannon, membawa Edward dan isterinya ke Las Vegas, beliau menjadi tertarik dengan blackjack.

Setelah bermain permainan ini beberapa kali, beliau yakin bahawa ada cara matematik di mana seseorang pemain itu boleh memperoleh keuntungan.

Edward mengkaji permainan ini dalam kaedah yang sistematik dan memeriksa dengan mendalam bagi setiap aspek permainan.

Menggunakan komputer yang dimiliki oleh universiti yang di mana beliau mengajar, Edward membuat simulasi berbilion-bilion pemberian kad blackjack untuk menyelidik lebih dalam tentang teknik matematik dalam permainan ini.

Komputer ini begitu besar sehinggakan ia memenuhi seluruh bilik, namun ia tidaklah begitu hebat jika dibandingkan dengan komputer riba yang kita miliki pada hari ini.

Melalui perhitungan dan pengamatannya, Edward mencipta sistemnya yang menyumbang kepada variasi pada kad yang tersisa setelah ia diagihkan.

Pada dasarnya, Edward menyedari bahawa kad yang lebih kecil lebih memberikan manfaat untuk pihak dealer (kasino) dan apabila kad tersebut diagihkan, kelebihan tersebut beralih kepada pemain yang membolehkan mereka bertaruh lebih.

Pada masa yang sama, kad yang lebih besar lebih berfaedah kepada pemain dan apabila kad tersebut meninggalkan dek, kelebihan itu beralih kepada dealer, jadi pemain digalakkan untuk bertaruh dengan jumlah yang sedikit.

Dengan menggunakan kaedah ini Edward mengira bahawa pemain itu boleh memiliki kelebihan 1% hingga 5% ke atas dealer.

Edward Thorp dan Claude Shannon kemudiannya mengunjungi kasino dan akan pulang dengan poket yang dipenuhi dengan wang tunai.

Biasanya, satu hujung minggu akan memberikan pulangan hampir RM300,000 dan industri perjudian ketika itu bukanlah lawan bagi pelaksanaan taktik pengiraan kad Edward yang sangat sempurna.

Lagipun, pengiraan kad masih belum wujud dan tiada siapa yang tahu mengenainya ketika itu, jadi pihak kasino sendiri tidak tahu apa yang sebenarnya sedang berlaku.

Akan tetapi, Edward Thorp menarik perhatian bos kasino apabila beliau mula memenangi wang dalam jumlah yang luar biasa dan kebanyakan daripada mereka yakin bahawa beliau menggunakan cara dengan menipu.

Mereka kemudiannya dengan khusyuk menyaksikan cara Edward bermain dan mengkaji rakaman video, namun mereka tidak dapat melihat apa-apa yang pelik berlaku.

Tidak lama kemudian, beberapa kasino meminta Edward untuk beredar hanya kerana beliau menang terlalu banyak dan masih tidak tahu bagaimana beliau melakukannya.

Pada tahun 1962, Edward Thorp menulis buku "Beat the Dealer" yang mendedahkan penghitungan kadnya iaitu "sistem kiraan sepuluh" dan menjadi mendapat sambutan hangat dengan begitu pantas.

Penjualan buku tersebut memberikan pulangan yang tersangat lumayah kepada Edward. Pada tahun 1966, beliau menulis edisi kedua di mana Edward mengembangkan selok-belok sistem kiraan tersebut.

Apa yang menarik adalah kerana terlalu banyak orang yang menggunakan sistem kiraan kad ini, ia sebenarnya memberikan keuntungan kepada pihak kasino.

Ini disebabkan oleh ramai orang yang mencubanya tidak mampu melaksanakannya sepertimana yang dilakukan oleh Edward.

Walau bagaimanapun, penemuan dan kaedahnya telah menjadi asas untuk setiap sistem pengiraan kad berikutnya, termasuk pasukan MIT yang yang menginspirasikan filem 21.

Berikutan eksploitasi perjudiannya, Edward Thorp menggunakan kegeniusan beliau dalam matematiknya ke dalam pasaran saham dan menghasilkan kekayaan dahsyat dalam sektor sekuriti dan dana lindung nilai.

Oleh kerana dominasinya terhadap kasino dan pemikiran revolusioner, Edward Thorp adalah antara salah seorang daripada tujuh yang pertama yang dimasukkan ke dalam Blackjack Hall of Fame.


Realiti Sebenar Nasib Seorang Pereka Grafik di Malaysia

Kami duduk berbincang tentang projek yang sedang diusulkan. Benda kecil sahaja, rekaan menu untuk kedai makan. Pereka grafik bernama Ben itu diberikan nombornya oleh seorang kenalan yang aku percayai.

Dia jamin Ben boleh berikan perkhidmatan terbaik. Aku pegang kata-kata dia tu. Ben meneliti beberapa keperluan yang aku dah tuliskan. Untuk mengelak sunyi yang menimbulkan rasa asing walaupun kami duduk dalam kedai makan, aku ajukan satu pertanyaan;

Sejak dulu aku mendengar banyak khabar angin berkenaan tahap pekerjaan industri grafik, multimedia, animasi - bidang-bidang macam tu lah - yang agak negatif bunyinya. Rungutan-rungutan berkenaan soal gaji, masa, majikan yang perangai macam celaka, client yang nak murah tapi hasil macam berjuta; aku tak tahu, aku dengar saja.

"Kartun apa?" tanya aku kembali. Ben sebutkan satu nama yang agak popular tapi tak mahulah aku dedahkan tajuknya di sini.

"Syarikat tu bang," kata Ben. "Kerja animator (individu yang menggerakkan watak animasi) dia bayar macam kerja kilang je bang. Kartun meletup, tapi gaji tak berani nak labur."

"Berapa dia bayar kau sebulan?" tanya aku. Ben sengih panjang.

"RM1500," jawab dia. "Saya ada ijazah ni bang. Memang bidang sama pulak tu."

"Sama. Tapi kami terpaksa diam saja, sebab company tahu seorang keluar - ada 10 lagi nak masuk cuba nasib," kata Ben. "Alih-alih ramai tahan sajalah sampai ada better offer dari tempat lain."

"Kenapa rendah sangat gaji tu?" tanya aku tak sangka. "Benefit macam increment, bonus, semua tu ada ke?"

Ben sengih lagi sambil menggelengkan kepala. "Tak ada. Increment tu ada la tetapi sikit benar. Saya dengan staff lain memang nampak company nak pastikan tiap-tiap tahun ada turnover staff automatik berlaku, supaya mereka boleh pastikan fresh grad masuk."

"Fresh grad kan kena mula training, bukan ke tu kos jugak?" tanya aku.

"Kalau kartun dah keluar 2-3 musim ni bang, benda tu dah jadi automatik, macam template. Budak fresh grad masuk, diorang mungkin kena belajar beberapa tools je untuk production sebab benda lain dah sedia ada," terang dia. Satu hapah aku tak faham apa dia terangkan.

"Aku selalu dengar line-line kerja kau overtime ni mandatory unpaid, betul ke?" tanya aku, dah macam reporter pula.

Ben angguk. Bukan setakat overtime, overnight tu pun ada kalanya jadi perkara biasa dan yang menyedihkan setiap jam yang dihabiskan di studio ini jarang sekali mendapat imbuhan yang sepatutnya mereka perolehi.

Aku cuba timbulkan berkenaan akta kerja dan peraturan-peraturan dalam jadual kerja, yang menetapkan seseorang pekerja tidak boleh diminta bekerja melebihi sekian-sekian jam seminggu.

Ben akui dia ada membaca tentang perkara itu dan pernah dia dengan kawan-kawannya berbincang tentang perkara itu, tetapi memandangkan takut berdepan risiko dibuang kerja apabila mempersoalkan tindak-tanduk majikan, mereka terus mendiamkan diri.

Malam itu aku pulang dan makan malam bersama isteri serta anak. Ada bermacam lagi kisah menakutkan berkenaan industri yang Ben sertai, amat jelas majikan mengambil sikap sambil lewa dalam mengambil berat masalah kebajikan pekerja.

Aku pernah bertemu seorang pelajar lulusan SKM yang diminta bekerja untuk gaji RM1200 tetapi waktu kerjanya serupa hamba. Dulu pernah aku bertemu seorang graduan MMU jurusan multimedia yang mengakui dirinya kini lebih tenang dan bahagia menjual pastri secara on-line.

Grafik, multimedia, animasi - semua ini setiap hari ada di sekeliling kita. Sekecil mana sekalipun sumbangan mereka, sentuhan mereka pasti tetap ada.

Sejak awal millenium aku mendengar rungutan-rungutan sama berkenaan industri ini dan tidak ada banyak bezanya hampir 17, 18 tahun kemudian. Gaji rendah, waktu kerja tak masuk akal, tiada overtime, tiada faedah luaran, syarikat lebih gemar fresh grad. Semua itu sedikit sebanyak membuatkan aku agak sinis dengan industri kita yang semakin popular sehingga mampu terkenal di seluruh dunia.

'Boboiboy' sudah sampai ke Jepun. Malaysia sudah ada 'Ultraman' sendiri. Rancangan kartun kita sudah ditayangkan di seluruh Asia, malahan 'Upin dan Ipin' sudah bikin fenomena di negara Indonesia.

Tapi sayangnya suara-suara pekerja yang bersusah payah di belakang tabir masih bernada sama. Teringat aku apa berlaku sebelum Ben beredar semasa pertemuan kami.

"OK bang," kata Ben. "Dalam dua hari saya bagi abang mock-up, abang tengok. Mana yang tak ok, kita masih boleh edit."

"Kalau kau menyampah dengan industri kau ni, kenapa kau masih buat grafik - walaupun secara freelance?" tanya aku sambil menghulurkan tangan mahu bersalam.

"Minat bang," jawab dia. "Saya, kawan-kawan saya, semua yang kerja line ni yang dapat gaji tahap ayam ni buat sebab minat je bang."

Orang kata - kalau kerja kita merupakan sesuatu yang kita sayang, kita suka - benda tu tak akan kita rasa macam kerja.

Persoalannya, berapa lama minat dapat tampung kehilangan kewangan, waktu dan masa? Pasti tak selama-lamanya.

Nota : Semua gambar yang dipaparkan dalam artikel ini hanyalah hiasan semata-mata. Nama Boboiboy, Ultraman dan Upin-Ipin yang disebutkan hanyalah sebagai contoh untuk menulis melakukan perbandingan, bukan sesekali untuk merujuk pada syarikat yang pernah menjadi majikan Ben.


Ini Maksud Lenggok Goyang Kepala Masyarakat India Yang Sangat Unik

Gelengan, anggukan dan goyangan kepala yang pelik oleh orang India adalah sumber kekeliruan dan kehairanan dalam kalangan orang asing terutamanya mereka yang pertama kali berhadapan dengannya.

Ia kelihatan seperti gabungan antara anggukan dan gelengan, tetapi adakah ia membawa maksud "ya"? Atau ia bermaksud "tidak"? Mungkin juga ia memberikan makna "mungkin"?.

Kekeliruan ini menjadi lebih parah apabila goyangan kepala ini tidak diikuti dengan sebarang suara. Tanpa ucapan untuk memberikan sebarang klu mengenai mesej yang sepatutnya disampaikan, amat mudah untuk anda berasa begitu bingung.

Walau bagaimanapun, sebaik sahaja anda mengetahui maksud goyangan kepala ini dan pelbagai kegunaannya, apa yang menghairankan adalah betapa berjangkitnya isyarat ini.

Sesiapa yang menghabiskan banyak masa di India mungkin tidak menyedari mereka telah terjangkit dengan goyangan kepala ini.

Malah orang India sendiri yang tidak biasa menggoyangkan kepala mereka akan melakukannya secara automatik sebagai tindak balas kepada goyangan kepala orang lain.

Jadi, apa yang dimaksudkan dengan goyangan kepala misteri dan lucu ini?

Pada dasarnya, goyangan kepala adalah isyarat bukan lisan yang bersamaan dengan perkataan pelbagai guna Hindi iaitu "achha".

Ia boleh bererti apa-apa sahaja daripada "baik" hinggalah kepada "saya faham".

Penggunaan goyangan kepala ini yang paling umum adalah untuk bertindak balas dalam mengiakan. Contohnya, jika anda bertanya kepada seseorang jika kereta api ini akan menuju ke destinasi anda dan kepala digoyangkan, ia bermaksud "ya".

Goyangan kepala ini juga sering diguna sebagai tanda bahawa apa yang dikatakan telah difahami.

Sebagai contoh, jika anda memberitahu seseorang anda akan bertemu dengannya di tempat tertentu pada jam 5 dan dia menggoyangkan kepalanya pada anda, itu bermakna ia baik-baik saja dan mereka akan jumpa anda di sana.

Situasi lain di mana anda berkemungkinan berhadapan dengan goyangan kepala ini termasuklah:

Sama seperti bagaimana pelbagai wilayah di India mempunyai adat dan bahasa yang berlainan, cara di mana kepala digoyangkan juga berbeza-beza mengikut tempat.

Anda akan mendapati bahawa semakin anda ke selatan India, semakin banyak goyangan kepala akan kelihatan.

Orang-orang dari negeri-negeri seperti Kerala adalah penggoyang kepala yang begitu bersemangat, manakala mereka di kawasan pergunungan di utara India, isyarat ini agak tidak lazim dan jarang digunakan.

Namun, goyangan kepala adalah satu gerakan sejagat yang menyatukan semua orang India. Halangan budaya dan bahasa secara ajaib dibubarkan dengan goyangan kepala ini.

Dan untuk memahami dengan lancar akan goyangan kepala orang India, anda perlu memahami dan mengingati teknik-teknik dibawah.


Panduan Memohon Visa "Working Holiday" Untuk Kerja Di New Zealand

Seperti Australia, New Zealand juga merupakan sebuah negara indah yang menjadi tumpuan rakyat Malaysia untuk melancong dan juga bekerja.

Biasanya negara-negara ini menjadi longgokan rakyat Malaysia yang ingin mendapatkan pendapatan lumayan sambil menikmati pengalaman tinggal di negara beriklim sejuk. Namun, ramai di antara mereka yang melakukannya secara tidak sah.

Bagi anda yang berminat untuk bekerja sambil melancong atau working holiday di New Zealand, ada berita baik untuk anda! New Zealand akan membuka permohonan visa bagi melancong sambil bekerja untuk rakyat Malaysia. (sumber)

Menurut laman sesawang rasmi Imigresen New Zealand, negara ini mempelawa dan menyambut baik golongan belia Malaysia untuk bekerja atau belajar di sana selama 6 bulan sambil bercuti.

Namun, mereka yang ingin memohon mestilah mempunyai wang sekitar $NZ2,250 (RM6,350) terlebih dahulu bagi menampung perbelanjaan ketika berada di negara ini.

Anda juga mungkin perlu membuktikan memiliki wang sebanyak ini ketika tiba di New Zealand.

Antara kriteria-kriteria yang anda perlu penuhi untuk layak membuat permohonan termasuklah:

Permohonan boleh dilakukan secara online dan bayaran sebanyak NZ $208 (RM586) dikenakan. Pembayaran boleh dilakukan menggunakan kad kredit.

Tempoh 21 hari diperlukan untuk memproses permohonan dan segalanya akan dihubungi melalu e-mel.

Anda dinasihatkan supaya menyediakan dan menyiapkan segala dokumen yang diperlukan ketika membuat permohonan kerana anda mungkin diminta untuk memberikan maklumat dokumen sebagai bukti.

Sebelum anda berasa teruja untuk memohon, perlu diketahui terlebih dahulu bahawa tak semua yang memohon akan diterima dan diberikan visa ini.

Terdapat kuota bagi visa kelas ini untuk rakyat Malaysia dan setiap tahun, hanya 1,150 rakyat Malaysia yang akan terpilih dan diberikan visa working holiday.

Permohonan ini dibuka pada 23 Januari 2019 bermula jam 5 pagi waktu Malaysia. Jadi, bagi yang benar-benar berminat, anda perlu bersiap sedia dengan lebih awal dan hantarkan permohonan dengan segera setelah permohonan dibuka.

Untuk maklumat lebih lanjut, sila layari laman sesawang rasmi di pautan ini.


5 Bunga Paling Mahal Di Dunia

Bunga adalah antara salah satu hadiah yang paling indah daripada alam semulajadi kepada kita. Ia menghiasai seluruh pelusuh muka bumi dan digunakan sebagai hiasan serta dalam mengekspresikan cinta.

Anda tak perlu berbelanja banyak untuk mendapatkan bunga yang cantik dan mekar kerana ia biasanya dijual dengan harga yang begitu murah.

Malah, anda juga boleh menanamnya sendiri. Namun, terdapat beberapa jenis bunga yang mempunyai nilai yang sangat tinggi di sisi manusia.

iluminasi.com kongsikan 5 bunga paling mahal di dunia, yang mana salah satu daripadanya berasal dari Malaysia.

Mampu tumbuh sehingga 20 ke 30 sentimeter, Saffron Crocus adalah sejenis bunga yang sangat cantik apabila ia tumbuh dengan baik.

Bahagian pada bunga ini sering digunakan sebagai rempah masakan dan dikenali sebagai rempah Saffron, antara bahan masakan paling mahal di dunia.

Dan sudah tentu penghasilan rempah daripada bunga ini bukanlah mudah dan murah. Sebanyak 50,000 hingga 70,000 bunga Saffron kering diperlukan untuk menghasilkan hanya 450 gram rempah Saffron.

Jadi, tak menghairankanlah jika bunga berada dalam kategori bunga paling mahal di dunia, dengan harga di antara RM8,680 hingga RM11,000 sekilogram.

Memerlukan masa yang tersangat lama untuk mekar, bunga ini dikategorikan sebagai bunga yang memerlukan kesabaran dalam mengendalikannya.

Ia boleh mengambil masa sehingga 15 tahun sebelum ia berbunga dan spesis ini dikatakan berada di ambang kepupusan yang mungkin membuatkan harganya melonjak lebih tinggi.

Seperti namanya, bunga ini hanya boleh dilihat di kawasan berpagar di Taman Negara Kinabalu di Sabah. Jika anda ingin melihat bunga ini, anda boleh melawat Taman Negara Kinabalu sekitar bulan April atau Mei.

Agak mengejutkan apabila harga sekuntum bunga boleh menyamai harga sebuah rumah banglo.

Bunga orkid ini hanya mekar setiap 4 hingga 5 tahun sahaja dan namanya diberikan bersempena nama universiti yang menghasilkannya.

Para saintis menghabiskan masa 8 tahun dalam menghasilkan bunga orkid ini dan ia telah dijual dalam satu acara lelong pada tahun 2005, dengan harga RM860,000.

Juga pernah direkodkan penjualan orkid ini dengan harga mencecah RM7 juta.

Bunga mawar adalah antara bunga yang paling terkenal di dunia disebabkan oleh warnanya dan simbol yang dimilikinya. Namun, bunga Mawar Juliet ini terkenal kerana harganya yang sangat mahal.

Ditanam oleh seorang yang bernama David Austin, ia mengambil masa 15 tahun sebelum David menuai bunga mawar ini dan dipertontonkan kepada orang ramai di seluruh dunia.

Bunga ini bernilai tinggi kerana ia jarang sangat sukar untuk ditemui di dunia moden dan pada tahun 2006, David berjaya menjual bunga Mawar Juliet ini dengan harga RM66.2 juta.

Bunga Kadupul merupakan satu tanaman bunga yang termasuk dalam spesis kaktus dengan nama saintifik Epiphyllum Oxypetalum.

Secara umumnya, tumbuhan ini adalah tumbuhan yang menjalar di tanah namun kadang-kala dilihat hidup melingkari phon lain. Sebahagian besar tumbuhan kadupul terdapat di hutan hujan tropika di Sri lanka.

Apa yang unik mengenai bunga ini adalah ia hanya mekar pada jam 10 atau 11 malam, dan hanya selama 2 jam. Ketika mekar, ia mengeluarkan bau yang tersangat wangi dan kemudian layu semula.

Walaubagaimanapun, bunga ini sangat sukar untuk dijual kerana selepas dipotong, ia hanya dapat bertahan hidup selama beberapa jam, sebelum layu.

Ia mempunyai beberapa nama lain di negara berlainan, seperti "Queen of the night", "Flower of The Moon" dan "Flower from The Heaven".

Dan alasan mengapa harganya tidak ternilai adalah ia tersangat jarang ditemui dan sukar untuk dijualbeli.


8 Isyarat Tangan Yang Perlu Dielakkan Ketika Berada Di Luar Negara

Isyarat tangan adalah satu bahasa badan yang digunakan di seluruh dunia. Ia merupakan antara respon yang paling ringkas dan pantas untuk dilakukan, tanpa perlu mengucapkan apa-apa perkataan.

Terdapat terlalu banyak bahasa tangan di seluruh dunia dan ia memberikan makna yang berbeza mengikut negara dan budaya.

Dalam sesuatu budaya, satu isyarat tangan mungkin memberikan makna positif, tetapi memberikan makna yang buruk dalam masyarakat yang lain.

Ia boleh memberikan masalah jika anda tersalah langkah menggunakan isyarat tangan ketika melancong di luar negara. Dengan itu, iluminasi.com kongsikan 8 isyarat tangan yang harus dielakkan ketika melancong ke luar negara.

Isyarat tangan "V" sangat sinonim dengan makna keamanan atau lebih dikenali sebagai isyarat peace.

Kerana sangat terkenal dan digunakan secara meluas di seluruh dunia, ia menjadi sinonim terutamanya bagi golongan wanita untuk digunakan ketika bergambar.

Isyarat tangan V ini mempunyai dua bentuk, iaitu dengan telapak tangan mengarah ke dalam dan satu lagi mengarah ke luar. Bagi kebanyakan negara, kedua-duanya memberikan makna yang sama.

Namun ia berbeza di negara-negara seperti Australia, New Zealand, Ireland, England dan Itali di mana isyarat V dengan telapak mengarah ke dalam memberikan maksud faraj.

Di kebanyakan negara termasuk di Malaysia, isyarat tangan thumbs up biasanya digunakan sebagai respon untuk menggambarkan sesuatu yang positif secara tidak formal. Di Malaysia, ia memberikan makna "bagus".

Ia digunakan secara meluas dan tidak menjadi masalah. Namun, jika anda melawat ke Rusia, Amerika Selatan, Greece, Afrika Barat, Sardinia, Itali Selatan dan Timur Tengah, hati-hati dengan isyarat ini kerana ia mungkin akan memberikan masalah kepada anda.

Di negara-negara ini, isyarat tangan thumbs up sama maknanya dengan menunjukkan jari hantu atau jari tengah, yang mana kita semua tahu apa maknanya.

Jadi jika anda ingin memberikan respon positif terhadap sesuatu, cuba cari cara lain yang boleh difahami oleh mereka.

Menggerakkan jari telunjuk dengan jari yang lain tergenggam memberikan erti memanggil seseorang dengan cara yang agak kurang sopan dan kasar. Namun ia juga digunakan oleh wanita sebagai isyarat menggoda lelaki.

Namun ia boleh menjadi isyarat negatif terutamanya di Filipina, di mana anda menganggap pihak lawan anda sebagai anjing. Anda boleh ditangkap oleh pihak berkuasa disebabkan isyarat tangan ini.

Jika anda melancong ke Greece, hati-hati dengan isyarat tangan terbuka atau lebih dikenali sebagai Moutza. Moutza adalah salah satu bentuk cacian atau memperlekehkan di kalangan orang Greece.

Ia melibatkan telapak tangan dengan jari dibukakan sepenuhnya, sama ada satu atau kedua-dua belah tangan dan dihalakan ke arah seseorang lalu digerakkan ke arah orang yang ingin dicaci.

Kepercayaan atau budaya ini bermula dari zaman Rom Timur di mana masyarakat mereka membuang kotoran ke muka para penjenayah.

Ia juga memberi maksud yang sama di Pakistan, kebanyakan negara di Afrika, Jepun serta Korea yang juga membawa erti "binatang" dengan bentuk yang sedikit berbeza di mana ibu jari mengarah ke telapak tangan.

Isyarat tangan OK adalah isyarat yang paling popular dan difahami di seluruh dunia serta digunakan secara meluas di hampir kesemua negara di dunia.

Ya, hampir kesemua kerana terdapat beberapa negara yang tidak melihatnya sebagai sesuatu yang okay. Semua tahu akan makna isyarat ini, digunakan untuk menggambarkan sesuatu dalam keadaan yang baik atau okay.

Namun di beberapa buah negara Eropah, isyarat ini membawa maksud seperti mengatakan bahawa diri seseorang itu tidak bermakna.

Lebuh buruk, di Brazil, Jerman dan beberapa negara Meditererranean, isyarat ini menggambarkan dubur dan digunakan untuk mengatakan bahawa seseorang itu homoseksual atau gay.

Isyarat tangan dengan menyilangkan jari telunjuk dan jari hantu mempunyai beberapa maksud yang tidak memudaratkan.

Antaranya adalah ia bermakna seseorang itu membuat janji yang palsu dan dalam budaya barat pula ia memberikan maksud yang positif di mana seseorang yang melakukan isyarat tangan ini mengharapkan nasib yang baik.

Namun, ia sangat berbeza di Vietnam di mana isyarat ini merupakan isyarat negatif, yang mana maknanya serupa dengan isyarat peace, menggambarkan alat kelamin wanita.

Isyarat ini sangat lazim digunakan dalam industri muzik apatah lagi muzik dengan genre rock dan metal. Ia dikenali sebagai isyarat corna.

Ia mempunyai kedua-dua makna positif dan negatif di mana dalam beberapa budaya, ia digunakan untuk olahraga dan juga mengusir syaitan.

Namun di kebanyakan negara Mediterranean dan Latin, seperti Argentina, Brazil, Chile, Colombia, Cuba, Perancis, Greece, Itali, Portugal, Sepanyol, Mexico, Peru, Ecuador, Venezuela dan Uruguay, ia memberikan makna yang sangat negatif.

Apabila isyarat tangan ini dihalakan ke arah seseorang secara ke hadapan dan ditarik balik ke belakang dan diulang, ia memberikan makna isteri atau orang tersayang anda curang.

Isyarat ini hanya dikenali dan dilihat dalam budaya India dan Pakistan di mana ibu jari diletakkan pada gigi tengah dan dikibaskan sambil berkata "cutta!".

Ia membawa maksud "Kau dan keluarga kau boleh pergi mampus" atau "Pergi jahanam seluruh keluarga kau". Mungkin anda tak akan melakukan isyarat ini di kedua-dua negara ini, namun dinasihatkan supaya berhati-hati.


Kahwin Campur Agama : Jerat Percintaan Masyarakat Indonesia

Penulis banyak kali diberitahu tentang desas-desus sistem masyarakat Indonesia yang membenarkan perkahwinan campuran di antara umat Islam dengan individu lain, seperti penganut agama Kristian.

Sangat terkejut penulis sebenarnya  apabila perkara itu disahkan sendiri melalui mulut kawan dari Indonesia serta ditambah dengan pengakuan dalam beberapa video ceramah melibatkan penceramah terkenal dunia, Dr. Zakir Naik. Ramai anak kepada pasangan yang lahir daripada perkahwinan itu terumbang-ambing tidak tahu sama ada mahu jadi Islam atau Kristian.

Kenapa perkara ini boleh berlaku di negara yang merupakan komuniti penduduk Islam terbesar dunia?

Undang-undang mempunyai cara takrifan yang boleh membawa maksud berbeza, sekiranya ditafsirkan dengan cara yang berbeza dan tidak ditulis dengan jelas.

Itu adalah punca utama masalah kepada isu perkahwinan campur di Indonesia. Semua pendaftaran perkahwinan di Indonesia sehingga kini dikawal selia menggunakan Undang-undang perkahwinan Indonesia 1974, yang menyebut dengan jelas bahawa; 'sekiranya sesuatu perkahwinan itu dilangsungkan menurut tuntutan agama dan kepercayaan kedua-dua pihak, maka perkahwinan itu dianggap sebagai sah.'

Frasa 'kepercayaan kedua-dua pihak' itulah yang dimaktubkan dalam undang-undang mereka, dijadikan hujah bagi mana-mana pasangan yang mahu melangsungkan perkahwinan berlainan agama.

Disebabkan tiada larangan atau kebenaran yang jelas, kebanyakan kes perkahwinan campur ini diuruskan berdasarkan kepada intepretasi pegawai-pegawai yang menguruskan pendaftaran perkahwinan itu semata-mata. ini menyebabkan ada beberapa daerah seperti Yogyakarta, Salatiga, Surabaya dan Denpasar menjadi terkenal kerana urusan pendaftaran perkahwinan campur di sana, dianggap lebih mudah.

Oleh kerana tiada perincian yang secara eksplisit menyebut larangan perkahwinan campur melibatkan Muslim wujud, segelintir masyarakat Indonesia mengambil kesempatan menggunakan kelompongan ini untuk berkahwin tanpa mempedulikan tuntutan syariat.

Sejak undang-undang itu diperkenalkan, kerajaaan Indonesia cuba memperkenalkan beberapa langkah dalam memastikan tidak ada kekeliruan atau masalah intepretasi terhadap undang-undang mereka seperti yang telah berlaku.

Selepas lebih 9 tahun dasar undang-undang perkahwinan Indonesia 1974 diperkenalkan, barulah kerajaan Indonesia mengeluarkan arahan istimewa Presiden pada tahun 1983 yang ditujukan kepada semua penjawat awam bertanggungjawab melakukan pendaftaran perkahwinan; melarang pendaftaran perkahwinan campur melibatkan individu Muslim.

Bagi membantu memperbaiki pemahaman masyarakat Indonesia dalam memahami undang-undang negara mereka sendiri, kerajaan Indonesia melalui Kementerian Agama memperkenalkan satu penerbitan kompilasi yang diberikan judul 'Kompliasi Hukum Islam di Indonesia' pada tahun 1997.

Kompilasi itu menjelaskan dengan lebih terperinci keperluan-keperluan sesuatu perkahwinan itu untuk diadakan mengikut garis panduan dan permintaan agama Islam. Dalam dua bab yang terkandung di dalamnya, jelas disebutkan larangan berkenaan perkahwinan dengan penganut bukan Muslim dengan orang Muslim; dengan hanya perkahwinan di antara pasangan Muslim sahaja dibenarkan.

Bagaiamanapun, masih terdapat perbezaan besar di antara hukum dalam kompilasi tersebut dengan undang-undang yang diamalkan di negara mereka.

Masyarakat Indonesia tidak perlu menunggu lama untuk melihat sendiri polemik yang wujud disebabkan masalah-masalah kecelaruan undang-undang ini.

Dalam kes perkahwinan campur yang menggemparkan negara Indonesia pada tahun 1986, pelakon dan penyanyi terkenal Jamal Mirdad yang beragama Islam memilih untuk berkahwin dengan pasangannya, pelakon terkenal Lydia Kandou seorang Kristian Protestan.

Perkahwinan itu yang dilakukan dengan cara perkahwinan sivil mendapat liputan media Indonesia disebabkan status pasangan itu, menimbulkan perbincangan hangat yang menimbulkan perbahasan serta mempersoalkan status perkahwinan itu. Walaupun sudah berlangsung, perkahwinan itu dianggap tidak sah oleh kerajaan Indonesia sehingga tahun 1995.

Sebuah lagi kes melibatkan pasangan berlainan agama melibatkan seorang wanita Muslim dan lelaki Protestan, yang dinafikan pendaftaran perkahwinan mereka oleh badan agama Islam Indonesia disebabkan status wanita itu.

Kes itu dibawa ke Mahkamah Agung Indonesia untuk dibicarakan dan keputusan mahkamah sendiri memutuskan undang-undang perkahwinan Indonesia tidak mempunyai penerangan yang jelas, sama ada dibenarkan atau dilarang perkahwinan campur dilakukan.

Bagaimanapun, Mahkamah Agung Indonesia merasakan pasangan tersebut mempunyai alasan untuk mendaftarkan perkahwinan mereka dengan badan pendaftaran negara tersebut, asalkan wanita itu secara jelas tidak mahu berkahwin menurut tatacara Islam dan seterusnya rela murtad - sekaligus menyebabkan hukum syariah yang diperkenalkan tidak terpakai ke atas dia.

Kembali pada kisah keluarga Jamal Mirdad dan Lydia Kandou tadi. Tak dapat dinafikan perkahwinan mereka panjang usianya, dikurniakan empat orang cahaya mata semuanya dengan dua daripadanya mengikut jejak langkah ibu dan ayahnya terjun ke dalam bidang seni, iaitu Nana dan Naysila Mirdad.

Kedua-duanya memilih untuk mengikut pegangan ibu mereka yang beragama Kristian Protestan sementara dua lagi adik beradik mereka mengikut ayah beragama Islam.